Deň Zeme: Veľa aktivít, jeden cieľ
Hurááá, potlesk, krik, piesne, no aj básne na ekologickú tému z tvorby žiakov. Základná škola Beňovského otvorila 20. apríla Náučný chodník Beňováčik. V našej Dúbravke tak dotvoril sériu podujatí, brigád a aktivít pri príležitosti Dňa Zeme. Viacero rôznorodých aktivít malo jeden cieľ: urobiť Dúbravku krajšou. 

Nájomné byty zahustia Dúbravku, mesto ich stavať musí
Mesto musí podľa zákona poskytnúť nájomcom v reštituovaných domoch náhradné bývanie. Aktuálne má 580 žiadostí, ktoré spĺňajú podmienky. Až dva projekty chce magistrát stavať v Dúbravke.
Ubudne plocha na parkovanie, zahustí sa doprava, sídlisko a vyrastie deväťpodlažný dom bez podzemných garáží. 
Tak vidia projekt výstavby takzvaných náhradných bytov v lokalite ulice Pri kríži obyvatelia z okolia.
Obrátili sme sa preto na magistrát a pýtali sa aj nášho stavebného úradu, ako bude dom s náhradnými bytmi vyzerať a prečo nebude mať podzemné parkovanie.
Hlavné mesto plánuje v Dúbravke stavať náhradné nájomné byty pre ľudí z reštituovaných domov na dvoch miestach – v lokalite Pri kríži a na ulici Na vrátkach. Oba projekty sú v procese obstarávania výstavby, hovorí Katarína Kohútiková z Oddelenia marketingu a komunikácie magistrátu.  „Prvá lokalita je Pri kríži, v rámci ktorej by výstavba mala obsiahnuť 68 náhradných nájomných bytov. Druhá lokalita je Na vrátkach, tu výstavba pokryje 116 náhradných nájomných bytov,“ približuje Kohútiková. „Verejné obstarávanie zatiaľ nebolo ukončené ani na jednu lokalitu.“
Vysoké dvanásťposchodové paneláky na ulici Pri kríži spred viac než tridsiatich rokov postavili takmer bez možnosti parkovania, autá tak parkujú na vegetačných tvárniciach za novostavbou na ulici Kristy Bendovej. Výstavbou náhradných bytov však táto plocha zanikne.
Pozemok patrí magistrátu a ten tvrdí, že ide o nelegálne parkovisko. „Parkovanie nikdy nebolo povolené,“ hovorí Kohútiková. „Nakoľko je tento pozemok vo vlastníctve hlavného mesta a mesto potrebuje zabezpečiť náhradné nájomné bývanie pre žiadateľov, čo vyplýva aj zo zákona o poskytovaní dotácií na obstaranie náhradných nájomných bytov, mesto určilo tento pozemok ako jeden z možných na potrebnú výstavbu.“
Kohútiková dodáva, že mesto vzhľadom na výšku dotácie môže stavať len na vlastných pozemkoch. Do konca tohto roka potrebuje zabezpečiť náhradné byty pre asi 580 žiadateľov, inak bude musieť preplácať žiadateľom rozdiel medzi regulovaným a trhovým nájomným, čo predstavuje sumu asi štyri milióny eur ročne. Mesto musí teda začať s výstavbou čo najskôr. Presné termíny spustenia projektov v Dúbravke zatiaľ nepozná, Kohútiková predpokladá ešte tento rok.

Garáže nebudú
Obyvateľom z okolia výstavby na ulici Pri kríži prekáža najmä zhoršenie situácie s parkovaním. Dom totiž nevyrastie len na časti pozemku, kde sa dnes parkuje, navyše nebude mať ani podzemné garáže. Na povrchu magistrát plánuje 98 parkovacích miest, pričom 85 z toho má byť pre obyvateľov náhradných bytov, pre súčasných tak ostane trinásť.
„Garáže nie sú zahrnuté do projektu výstavby, nakoľko by v rámci finančnej dotácie neboli preplatené,“ vysvetľuje Katarína Kohútiková, prečo budú autá parkovať na povrchu. „Parkovacie miesta sú však súčasťou výstavby a budú žiadateľom náhradného nájomného bývania poskytnuté tak, ako to vyplýva zo zákona.“
Gabriel Baláž, riaditeľ sekcie správy komunikácie, životného prostredia a stavebných činností magistrátu dodal, že ide o pozemok, ktorý je určený na výstavbu náhradných nájomných bytov. „Už aj v minulosti sa tu plánovala výstavba nájomných bytov, v plánovanej výstavbe však sú zahrnuté aj parkovacie miesta, to znamená, že parkovisko bude vybudované a budú ho môcť využívať aj okolití obyvatelia.“
Mestská časť sa snaží rokovať o vytvorení ďalších parkovacích miest aj pre súčasných obyvateľov.
Pri hĺbení garáží by sa navyše odkryla stará skládka v lokalite, ktorá napríklad pri výstavbe bytového domu Karpatia zamorila v teplejšom období okolie zápachom.

Odvolanie
Dúbravčania z okolia plánovanej výstavby sa odvolali proti takzvanej zmene stavby pred dokončením, s ktorou prišiel magistrát, keď vypustil z projektu plánované garáže. Náš stavebný úrad to postúpil na odvolací orgán. Okresný úrad, odbor výstavby a bytovej politiky, teda posúdi, či je projekt v súlade so zákonom alebo nie.
Dobrou správou v súvislosti s výstavbou náhradných bytov je úprava verejného priestoru v okolí výstavby. Pri nových bytoch na ulici Pri kríži má tak vzniknúť detské ihrisko, pribudne aj upravená zeleň, aspoň !to tvrdí magistrát vo svojich plánoch. 
Proti výstavbe nájomných bytov sú aj obyvatelia z dolnej časti Dúbravky, z okolia plánovaného projektu Na vrátkach. Upozorňujú, že výstavbou zanikne zelená plocha, z ktorej by mohla vzniknúť oddychová zóna pre obyvateľov. „Chýba tu oddychová zóna a predmetný pozemok má na to výborné predpoklady,“ apelujú Dúbravčania. Vyzývajú magistrát aj mestskú časť, aby sa o plánovanom projekte ešte diskutovalo a hľadalo riešenie. Starosta Martin Zaťovič preto zvolal najbližšie stretnutie s obyvateľmi pod názvom Na slovíčko na túto tému. Debata o nájomných bytoch bude 12. mája v zasadačke MÚ na Žatevnej 4 o 17,30 hod.

Parkovacie plány
V súvislosti s parkovaním chystá  Mestská časť Bratislava Dúbravka zmeny. Vlani robil úrad poriadok a pasportizáciu vyhradených parkovacích miest, tento rok začalo vedenie mestskej časti spolu s odbornými pracovníkmi úradu spisovať a prezerať plochy v teréne, kde by mohli vzniknúť nové parkovacie miesta. 
Ďalšie by mohli pribudnúť aj pri zmene organizácie a vyznačení parkovacích miest.
Vicestarosta Ľuboš Krajčír, ktorý sa venuje téme parkovania v Dúbravke, hovorí, že v každom obvode mestskej časti by mali pribudnúť parkovacie možnosti.
Okrem parkovania v teréne mestská časť mapovala aj jazdenie áut po chodníku, parkovanie i jazdu cez trávnik. Autá by totiž nemali ničiť zeleň a chodník by mal patriť chodcom, tak ako je to prirodzené napríklad u rakúskych susedov.
Lucia Marcinátová

Náhradné byty do konca roka mesto nestíha
Dva projekty náhradných bytov majú vyrásť v našej mestskej časti.
Hlavné mesto tlačí čas a povinnosť. Podľa zákona musí totiž do konca roku 2016 zabezpečiť náhradné nájomné bývanie pre 580 žiadateľov, ktorým na to vyplýva zo zákona nárok, inak bude musieť preplácať žiadateľom rozdiel medzi regulovaným a trhovým nájomným.
Dva projekty bytových náhrad pre ľudí z reštituovaných domov vyrastú aj v Dúbravke, ďalšie dve lokality pre výstavbu rieši hlavné mesto v Ružinove.

Hľadanie lokalít
Isté zatiaľ je, že termín sa nestíha. Súčasný primátor Bratislavy Ivo Nesrovnal tvrdí, že bývalé vedenie zabezpečenia náhradných nájomných bytov neriešilo. 
„Od roku 2014 do roku 2015 nebol odovzdaný ani jeden náhradný nájomný byt. Od začiatku roka 2015 sme tak začali rozbiehať komplikované procesy potrebné na zabezpečenie náhradných nájomných bytov, aby Bratislavčania, ktorí majú na bytové náhrady nárok, bývanie aj reálne dostali.“
Hlavné mesto vraví, že vzhľadom na výšku dotácií od štátu, môže stavať len na vlastných pozemkoch. 
Okrem projektov v Dúbravke spúšťa ďalšie verejné obstarávania na výstavbu náhradných nájomných bytov na ulici Čmelíkova a Astronomická v Ružinove.  Počíta sa tu so 153 náhradnými nájomnými bytmi. Medzi plánmi bola aj výstavba bytov v niekdajšom priemyselnom areáli Matador v Petržalke.
Prebiehajú aj rokovania mesta a ďalších mestských častí o spolupráci pri súčinnosti pri zabezpečovaní náhradného nájomného bývania pre obyvateľov z reštituovaných domov. Na stretnutia pracovnej skupiny prizvali aj zástupcov žiadateľov o náhradné byty, aby vedeli ako proces zabezpečovania náhradného bývania pokračuje. 
V súčasnosti hlavné mesto pripravuje návrh legislatívnych zmien zákona 261/2011 s cieľom zlepšenia podmienok pri riešení získania náhradných nájomných bytov.

Termín sa blíži
Náhradné nájomné byty pre obyvateľov z reštituovaných domov musí hlavné mesto zabezpečiť do konca tohto roka. Dovtedy totiž môžu obyvatelia ostať v reštituovaných bytoch za regulované nájomné, po uplynutí termínu bude obyvateľom stanovené trhové nájomné. Ak mesto nestihne byty obstarať, od budúceho roka bude musieť žiadateľom, ktorým bol priznaný nárok na náhradné bývanie, doplácať rozdiel medzi regulovaným a trhovým nájomným. 
Za vyprataný byt v reštituovanom dome môže Bratislavčan získať náhradu, ktorá je limitovaná počtom osôb. Jednej osobe bude pridelený byt s maximálnou výmerou 45 metrov štvorcových, pre dve až tri osoby je maximálna rozloha nového bytu 60 metrov štvorcových a pre štvor- až päťčlennú rodinu ide o trojizbový byt s výmerou do 75 metrov štvorcových. Nesmie ísť pritom o holobyty, náhradné byty musia byť vybavené v takom štandarde, aby sa dali hneď užívať.
Obstaranie náhradných bytov je financované prostredníctvom dotácie zo štátneho rozpočtu. Podmienky dotácie určujú aj stavebno-technické parametre a vybavenosť bytov. Dotácia môže dosiahnuť maximálne tisíc eur na štvorcový meter vrátane dane. Poskytuje sa na obstaranie bytu, pozemku aj technickej infraštruktúry vrátane parkovísk.

Dve lokality v Dúbravke
Výstavba 68 náhradných nájomných bytov v bratislavskej mestskej časti Dúbravka na ulici Pri kríži môže stáť predbežne do 3,95 milióna eur bez dane z pridanej hodnoty. 
Bratislava plánuje v Dúbravke postaviť ďalších 116 náhradných nájomných bytov na ulici Na vrátkach. Odhadované náklady na dodanie projektovej dokumentácie a uskutočnenie prác za štyri roky sú 7,45 milióna eur bez dane.
Podmienky vyplývajúce zo zákona v rámci obstarania náhradného nájomného bývania podľa primátora dostatočne nepokrývajú trhovú kúpnu cenu za štvorcový meter obytnej plochy v hlavnom meste. Dotácia totiž pokrýva iba sumu do tisíc eur za štvorcový meter vrátane dane.
Nedostatok nájomných bytov nie je len problémom Bratislavy. Na Slovensku tvoria necelé tri percentá bytového fondu, pričom v ostatných krajinách Európskej únie je ich podiel od 19 do 62 percent.
Lucia Marcinátová

Po obnove školy by malo prísť aj na ihrisko
V školskom areáli Strednej priemyselnej školy elektrotechnickej s bežeckým okruhom na Adlerovej by mohlo vzniknúť Športové centrum Dúbravka.

Nové okná, nové podlahy. Stredná priemyselná škola elektrotechnická prešla modernizáciou.
Na jej kontrolu prišiel aj predseda Bratislavského samosprávneho kraja Pavol Frešo, keďže rekonštrukciu školy financoval kraj. 

Okná, dvere, podlahy
„Vymenili sme všetky drevené okná na škole za plastové a aj všetky dvere,“ hodnotil rekonštrukciu Pavol Frešo. „Táto škola mala dlhé roky prejsť rekonštrukciou. Ale jednoduchý dôvod prečo ňou neprešla, nevisel niekde na úradníkoch, ale bohužiaľ tento typ škôl nemôžeme rekonštruovať z eurofondov.“
Okrem dverí a okien vymenila župa aj podlahy na chodbách a v učebniach, vymaľovali sa tiež steny učební. Peniaze uvoľnil kraj zo svojho rozpočtu. 
Náklady na rekonštrukčné práce dosiahli výšku 166-tisíc eur s DPH z plánovaných 200-tisíc eur. Bratislavský samosprávny kraj  uvažuje v budúcnosti aj o zateplení objektu. 
Atletická hala
Hneď ako popustia po zime mrazy, sa okruh v areáli školy Karola Adlera zapĺňa bežcami. Hoci podmienky a prostredie nie je ideálne, priestor je obľúbený a využívaný. Opýtali sme sa preto Pavla Freša, aký bude ďalší osud areálu a bežeckej dráhy.
Pre bežcov by mal ostať aj v prípade, že sa areál začne konečne rekonštruovať. Projekt pripravila nezisková organizácia Kinesis.
V prvej etape plánuje obnovu tenisových kurtov, v druhej etape by malo prísť na atletický areál, na zimu sa navrhuje jeho zastrešenie, pribudnúť by malo osvetlenie, plážový volejbal, športovisko pre deti či sociálne zariadenia. 
O projekte a prenájme pozemkov na ihrisku však musia najskôr rozhodnúť župní poslanci. Projekt potom bližšie predstavíme aj v Dúbravských novinách.
Lucia Marcinátová

Vyhradené miesta aj vraky sú už na webe
Modernizovať, sprehľadniť a najmä skvalitniť i zrýchliť riešenie vrakov a prideľovania vyhradených parkovacích miest v bratislavskej Dúbravke.  S takým cieľom zverejnila Mestská časť Bratislava – Dúbravka na svojom oficiálnom webe dubravka.sk nové zoznamy. 
Ide o zoznam aktuálnych vyhradených parkovacích miest v Dúbravke spolu s ŠPZ a ulicami. Novopridelené parkovacie miesta bude mestská časť do zoznamu pravidelne dopĺňať a zoznam aktualizovať, miesta sa totiž prideľujú a aj rušia takmer každodenne. Prípadné chyby a nepresnosti môžu obyvatelia hlásiť na miestny úrad mailom na Oddelenie územného rozvoja a životného prostredia na myglysova@dubravka.sk.
Druhým novým zverejneným zoznamom je súpis vozidiel, ktoré nie sú spôsobilé na premávku na verejných komunikáciách. Ide o zoznam vrakov v Dúbravke, kde prebieha lehota na odstránenie. Bude sa tiež pravidelne aktualizovať. „Ak chcú teda obyvatelia nahlásiť nepoužívané a staré vozidlo, alebo zistiť, či už je v riešení, odporúčame pozrieť sa najskôr do zoznamu,“ vysvetlil starosta Dúbravky Martin Zaťovič.
Ak nájdu obyvatelia také autá, ktoré nie sú spôsobilé na jazdu a v zozname chýbajú, môžu to hlásiť mailom, najlepšie aj s fotografiou na Oddelenie územného rozvoja a životného prostredia - blazej@dubravka.sk.
Dva nové zoznamy na webe mestskej časti doplnili tretí zoznam evidovaných psov, v ktorom Dúbravka zverejňuje plemeno a adresu bydliska. 	             
(lum)

Sociálne oddelenie bude po rokoch bez bariér
Dúbravka získala dotáciu na opatrovateľky. Chystá rozšírenie Oddelenia sociálnych vecí a zdravotníctva.

Dúbravke sa podarilo získať podporu na pracovné miesta pre opatrovateľky, mestská časť sa totiž zapojila do národného projektu Podpora opatrovateľskej služby.
Cieľom tohto projektu je rozvoj opatrovateľskej služby tak, aby sa predchádzalo umiestňovaniu prijímateľov sociálnych služieb, čiže seniorov či invalidov, do pobytových zariadení sociálnych služieb.
Mestská časť Bratislava Dúbravka má v súčasnosti 24 opatrovateliek, ktoré sa na dennej báze starajú o našich seniorov.  Z  projektu Podpora opatrovateľskej služby sa Dúbravke podarilo získať finančné prostriedky na prefinancovanie časti mzdy pre 19 z nich, a to na obdobie 27 mesiacov, kedy sa Dúbravka do projektu zapája.
Výška finančného príspevku na jednu opatrovateľku je  507 eur mesačne v prípade, že pracuje na plný úväzok. Projekt sa v Dúbravke spúšťa od apríla 2016.
Peniaze, ktoré tak obec usporí, chce mestská časť použiť na celkové skvalitnenie služieb a aj prestavbu Oddelenia sociálnych vecí a zdravotníctva, keďže práve toto oddelenie často navštevujú seniori aj invalidi. Po rokoch sa chystá jeho rozšírenie a príprava bezbariérových priestorov v rámci budovy Miestneho úradu v Dúbravke na Žatevnej 4.
Podmienkou pre uhradenie nenávratného príspevku poskytovateľovi opatrovateľskej služby bude reálne odvedený výkon opatrovateľskej služby v požadovanom rozsahu a v súlade so zákonom o sociálnych službách. O nenávratný finančný príspevok sa mohli uchádzať vybraní poskytovatelia opatrovateľskej služby, ktorí robia terénnu opatrovateľskú službu v zmysle príslušných zákonov.               
(lum)

Neprehliadnite!
Opatrovateľská služba v domácnosti
 a dovoz obedov: 
0905 733 730 
v pracovných dňoch 
od 7.30 - 17.00 h.

Tabuľa na smútočné oznámenia pre Dúbravčanov

V blízkosti miestneho úradu na Žatevnej pri zastávke MHD, kde sa často pohybujú aj obyvatelia starej časti Dúbravky, umiestnila mestská časť tabuľu na smútočné oznámenia. 
Kľúče od nej sú na vrátnici na Žatevnej 2, ak chcete teda oznam zverejniť, stačí požiadať.

Poslanecké dni  máj
Žatevná 2, prízemie, 
kanc. č. 2, od 17.00 – 18.00

2. máj -  Peter Hanulík, 
Juraj Horan 
9. máj – Tomáš Husár, 
Peter Illý
16. máj – Juraj Káčer, 
Peter Klepoch
23. máj - Ľuboš Krajčír, 
Dušan Mikuláš
30. máj - Martin Mlýnek, 
Igor Mravec

Nariadenie mesta o parkovaní neuspelo
Poslanci schválili program hospodárskeho a sociálneho rozvoja mestskej časti. Dúbravka by chcela zriadiť jasle i zrekonštruovať Dom služieb.
Podľa plánov i očakávaní mal na 
aprílové zasadnutie dúbravských poslancov prísť prvýkrát primátor Brati-
slavy Ivo Nesrovnal. Dôvodom bolo stanovisko našej mestskej časti k návrhu všeobecne záväzného nariadenia (VZN) hlavného mesta o dočasnom parkovaní áut na vymedzených úsekoch miestnych komunikácií na území Bratislavy, ktoré má slúžiť pri zavedení parkovacej politiky v hlavnom meste.
Primátor však nakoniec pre zaneprázdnenosť neprišiel, ani neposlal na rokovanie do Dúbravky svojich zástupcov či zamestnancov magistrátu.
To však nebol dôvod, prečo naši poslanci s nariadením mesta nesúhlasili.  Namietali proti návrhu mesta a poplatkom pre obyvateľov.
„Nemyslím, že toto, čo ponúkol magistrát,  je riešenie, obyvateľ by mal mať jednu rezidentskú kartu,“ uviedol materiál vicestarosta Dúbravky Ľuboš Krajčír, ktorý sa v mestskej časti problematike parkovania venuje. „Mesto nás chce vyhnať do MHD, žiadne zlepšenia však neponúklo, musí byť posilnená hromadná doprava, vybudované záchytné parkoviská.“
Bratislava s výnimkou Starého Mesta a niektorých lokalít v Ružinove, Novom Meste či Petržalke, nemá podľa Krajčíra problém s parkovaním cez deň, ale večer. Na to by mal vraj návrh mesta prihliadať.  Vicestarosta tiež upozornil na návrh mesta, ktorý hovorí, že štvrtina príjmov z parkovania aj na cestách tretej a štvrtej triedy by mala ísť do mestskej kasy.

Zmena pozemku na Veľkej lúke
Parkovanie a návrh mesta poslanci neschváli, odobrili však viaceré prenájmy. Išlo o záhradky, či oživenie pozemku v lokalite Veľká lúka. 
S príchodom jari vzrástol totiž aj záujem Dúbravčanov o záhradkárčenie a aktivity vonku.
Poslanci osúhlasili prenájom pozemku v záhradkárskej lokalite Veľká lúka pre občianske združenie Neapolis.
Ide o zanedbaný zarastený pozemok s rozlohou 1805 metrov štvorcových a združenie ho chce využívať na prieskum, meranie a pozorovanie, pozemok je totiž súčasťou regionálneho biokoridoru Stará mláka a vlhkomilných spoločenstiev.  Občianske združenie tvrdí, že na pozemku plánuje robiť aj aktivity s deťmi a dať mestským deťom možnosť  prežitia chvíľ v prírode. Požadovalo znížené nájomné do konca roku 2025.
Poslanci sa zhodli na tom, že revitalizácia pozemku a staranie sa o neho uvítajú, upozornili však na stanovisko Regionálnej správy ochrany prírody a krajiny. Tá poukazuje na prvý stupeň ochrany prírody a prítomnosť vodných a vlhkomilných spoločenstiev.
Zastupiteľstvo nakoniec odhlasovalo prenájom pozemku za symbolické jedno euro, no o len na skúšobný jeden rok. Po ňom sa má suma prehodnotiť podľa činnosti a aktivít združenia na pozemku.

Zberný dvor i rozšírenie Harmincovej
Nielen o záhradkách či parkovaní rokovali miestni poslanci. K témam patrilo napríklad aj prijatie Programu hospodárskeho a sociálneho rozvoja mestskej časti  na roky 2015  - 2024 (PHSR).PHSR na najbližších deviatich rokov stanovuje opatrenia a ciele v oblasti školstva, dopravy, územného plánu, fungovania samosprávy, kultúry i voľnočasových možností pre obyvateľov Dúbravky.
Dúbravka podľa tohto programu počíta napríklad aj so zriadením detských jaslí, výstavbou zberného dvora na ulici Na Vrátkach, obnovou ihrísk, objektu zvaného Dom služieb či novou viacúčelovou športovou halou.  V oblasti dopravy mestská časť počíta  napríklad s rozšírením Harmincovej ulice a do roku 2022 s výstavbou prepojenia mestských častí s diaľnicou D2 i rekonštrukciou viacerých ciest. Pre cyklistov  plánuje mestská časť prepo-
jenie Dúbravky, Lamača a Devínskej Novej Vsi.  V sociálnej oblasti sa počíta aj s útulkom pre bezdomovcom.
Poslanci prijali dokument  hospodárskeho a sociálneho rozvoja bez pripomienok, na návrh poslanca Juraja Štekláča však schválili jeho aktualizáciu každé dva roky.
Lucia Marcinátová 

Z mesta: Horný hrad Devína po rokoch opravujú
O rok by mal mať Devín prístupné expozície aj v podzemných priestoroch. Neprístupný je od roku 2008, kedy ho hlavné mesto dalo pre trhliny v múre uzavrieť a nedokončilo obnovu, konečne sa však opäť začalo s rekonštrukciou. Po nej by mal byť konečne prístupný horný hrad Devína, ktorý ponúka aj najkrajší výhľad na Dunaj a Moravu.
Rekonštrukčné práce prebiehajú na hornom hrade Devína už od februára. Sprístupnenie horného hradu verejnosti je naplánované na jar budúceho roka, kedy by mali byť ukončené všetky práce. Sezóna na Devíne sa však už 1. apríla začala, pamiatka je tak prístupná s výnimkou hornej citadely.
„Prvá fáza projektových aktivít, ktorej súčasťou boli práce týkajúce sa vyčistenia hradného brala a osadenia monitorovacieho systému na zisťovanie pohybu nestabilných častí hradnej skaly, bola zrealizovaná v období od októbra do decembra 2015,“ upresňuje Vladimír Gašperák, riaditeľ mestskej organizácie Generálny investor Bratislavy, ktorá vykonáva stavebný dozor priebehu realizovaných prác. Dodáva, že teraz sa pracuje na samotnej pamiatkovej obnove hradobných konštrukcií časti areálu. Ich súčasťou je sprístupnenie horného hradu, obnova komunikačného systému zo stredného hradu na horný hrad, stavebné úpravy na strednej a hornej terase.
„Od druhej polovice tohto roka začneme s obnovou expozície v podzemných jaskynných priestoroch hradného brala. Vzhľadom na charakter prác a súvisiacu prípravu expozície, sa budú môcť návštevníci hradu dostať na horný hrad a navštíviť muzeálnu expozíciu v podzemných jaskynných priestoroch hradného brala v apríli budúceho roka,“ povedal riaditeľ Múzea mesta Bratislavy Peter Hyross, ktoré má na Devíne expozície. Pre zatvorený horný hrad znížili v minulosti aj vstupné na Devín. 
Obnova horného hradu sa robí v rámci programu Ochrana a revitalizácia kultúrneho a prírodného dedičstva a podpora diverzity v kultúre a umení financovanom z finančného mechanizmu Európskeho hospodárskeho priestoru a Nórska, pričom 85 percent nákladov je hradených prostredníctvom grantu EHP a Nórska a zvyšných 15 percent nákladov je spolufinancovaných hlavným mes-
tom. Celková hodnota projektu je 399 729 eur.
Devín je pamiatkou celého Slovenska, pamätníkom slovenskej minulosti. Otvorený je od apríla do októbra. 			  
(lum)

Od ihrísk cez neexistujúci chodník 
až po štamgastov s „panákom“ na ulici
Neformálna debata so starostom pod názvom Na slovíčko sa preniesla v apríli do terénu.
Už pohľad na ešte plnšie ihrisko Ožvoldíkova za Základnou školou Pri kríži, ako v obvyklý jarný deň, nasvedčoval, že sa niečo deje. K mamičkám, oteckom a deťom sa navyše pridali aj seniori, ktorí obyčajne na ihriská nechodia. Na detské ihrisko prišiel starosta Dúbravky Martin Zaťovič, spolu so svojím zástupcom Ľubošom Krajčírom a niekoľkými miestnymi poslancami.

S jarou do terénu
Neformálne debaty so starostom pod názvom Na slovíčko, ktoré začalo vedenie mestskej časti organizovať minulý rok, sa totiž počas apríla presunuli do terénu, tentoraz na ihriská. Možno preto tak medzi divákmi i počúvajúcimi vládla presilovka malých Dúbravčanov.
Okrem dvoch roky chátrajúcich ihrísk – Ožvoldíkova a za zdravotným strediskom Saratovská, sa prešli aj zničené miesta Dúbravky, s ktorými sa mestská časť isto pochváliť nemôže. Napríklad okolie OC Saratov, rozpadajúca sa ubytovňa ministerstva vnútra na Saratovskej či stánky aj so  svojimi štamgastmi priamo pri frekventovanej zastávke MHD a zničenom podchode OC Saratov. 
Stretnutie a prechádzka terénom spojili nielen rôzne generácie, ale odkryli aj viaceré problémy, nereprezentatívne miesta Dúbravky. 

Ihrisko Ožvoldíkova
Začalo sa debatou na ihrisku Ožvoldíkova, pre počet ľudí tu diskusiu sprevádzal aj ruch a chaos, no to k ihriskám patrí. 
Starší obyvatelia z okolia upozornili napríklad na nedobre zabezpečené poklopy kanálov, tyč trčiacu z trávnika pri ihrisku. Zamestnanci úradu ju odstránili a zabezpečili poklop pár dní po verejnom stretnutí. 
Väčšina ľudí, ktorí prišli, však bola zvedavá čo s chátrajúcim ihriskom ďalej. 
Časť ihriska je totiž len v podobe obvodových múrov z čias výstavby sídliska, rozpadáva sa, plocha medzi múrmi nemá využitie. 
„Toto ihrisko bolo vybrané na celkovú rekonštrukciu, budeme na neho robiť projekt,“ priblížila Mária Uhláriková z referátu životného prostredia, ktorá sa venuje ihriskám v Dúbravke. Aktuálne prechádza každé ihrisko v mestskej časti a robí záznamy stavu hracích prvkov. 

Peniaze, peniaze, peniaze
Ihrisko Ožvoldíkova sa má oplotiť aj spolu so zeleňou a zmeniť sa podľa projektu. Má ísť o veľkú nákladnú rekonštrukciu, ktorá by sa mala dostať do rozpočtu na budúci rok. Tento rok chce mestská časť pripraviť projekt.
Isté dnes je, že na ihrisku majú mať prvky malé deti, no pre blízkosť základnej školy majú pribudnúť aj možnosti pre starších. Zaznievali pripomienky ako chýbajúce osvetlenie, lanové dráhy či možnosť hlasovania pri výbere prvkov.
„Prídeme, predstavíme vám, čo sa chystá a budeme môcť o tom debatovať,“ prisľúbil starosta diskutujúcim rodičom. Návrh mestská časť buď predstaví na ďalšom stretnutí alebo prostredníctvom Dúbravských novín a webu, s tým, aby mohli ľudia posielať pripomienky.
Mamičky upozornili aj na autá, ktoré sú často rýchle pri vjazde cez chodník do strednej školy na ulici Karola Adlera, či nebezpečnú šmykľavku mimo noriem na malom ihrisku na tejto ulici.
Kauza - chodník
Po ceste na druhé problémové ihrisko dnešnej obhliadky v teréne sme stretli aj Dúbravčanov z poslednej debaty Na slovíčko. Páni žiadali predĺženie chodníka popri budove polície k priechodu pre chodcov pri OC Saratov. Mestská časť začala konať a do niekoľkých dní po marcovej debate so starostom pribudli dlaždice, aby sa ľuďom lepšie prechádzalo. Listom o to žiadala starostu aj mamička z okolia, upozorňovala na zlý prechod s kočíkom. 
Po jej poďakovaní od nej a aj iných obyvateľov nás prekvapilo, že páni z Nejedlého nie sú spokojní. Chcú chodník na celej trávnatej časti popri plote polície. 
Ešte minulý mesiac sme to preverovali, no toto riešenie brzdia pozemky. Plocha terajšieho parkoviska patrí magistrátu a zeleň pri polícii zas ministerstvu vnútra. Keďže mestská časť nemôže zo zákona investovať do cudzieho majetku, volila cestu, ktorú vie urobiť, čiže osadenie pár dlaždíc na lepšie prechádzanie. 
Obyvatelia, ktorí prišli, však nie sú spokojní, riešením je podľa nich len celý chodník popri plote polície. Budeme sa preto podnetom ešte zaoberať.

Šesť vybraných ihrísk
Viacerí obyvatelia nás však čakali pri ihrisku za zdravotným strediskom Saratovská. Značne využívané ihrisko má málo hracích prvkov, chýba mu oplotenie počas leta aj tieň. Aktívni rodičia preto urobili návrh na možnú úpravu ihriska a uchádzajú sa aj o grant od Občianskeho združenia Žime krajšie, chceli však poznať možnosti a plány mestskej časti.
„Ihrisko sme vybrali medzi šesť ihrísk v mestskej časti, ktoré chceme obnoviť,“ hovorí Mária Uhláriková. Na ihriskách teraz prebiehajú obhliadky, potom sa urobí návrh, nacení sa to a Komisia životného prostredia, bezpečnosti a poriadku rozhodne, ktoré z vybraných ihrísk sa bude opravovať prvé, aké bude poradie a postupnosť. Tento rok chce Dúbravka urobiť aspoň jedno z týchto ihrísk. 
Aktívnym rodičom starosta prisľúbil informovanie o ďalšom postupe, privítal aj projekt a aktivitu z ich strany.

Spor pri výčapných stánkoch
Na záver to najhoršie. Tak by sme mohli nazvať zastávku posledného problémového miesta, ktoré sme počas aprílového Na slovíčko obzerali. Začalo to opadanou omietkou budovy polície, no pokračovalo to rozbitou dlažbou, sklami na zastávke MHD pri podchode OC Saratov a priestor pri stánkoch PEHA aj so štamgastami. Starší pán si pri pultíku sám nalieval „panáčiky“, ďalší pomalým a značne krivým krokom šiel po ďalšiu rundu.
Vyšla aj prevádzkarka, ktorá ostro odmietala, že by jej „zákazníci“ močili v okolí. „Upratujeme tu každý deň, zametáme,“ kričala. 
Mestská časť preverovala preto predaj alkoholu, pozemky však prevádzkarom prenajíma magistrát. Mestská časť nemá kompetenciu zrušiť prevádzku. 
Alkohol tu ale láka a frekventovaná zastávka MHD je špinavá, opakovane rozbíjaná. 
Priestor hneď vedľa „dotvára“ rozpadajúca sa ubytovňa ministerstva vnútra, ktoré nezačalo s obnovou, ale pre padajúcu omietku a kamene z fasády postavilo drevené lešenie, striešku, aby obmedzilo vstup chodcom. Pribudol aj provizórny plot, ktorý prekryli dnes už značne dotrhaným zeleným plátnom.
Po preverovaní sme zistili, že ministerstvo chystalo obnovu už v roku 2008, už pred ôsmimi rokmi hovorilo o havarijnom stave, dodnes sa však okrem plota a drevenej konštrukcie proti kameňom a omietke neurobilo nič. 
Téme sa preto chceme v budúcnosti venovať. Vedenie mestskej časti po obhliadke v teréne chce prioritne začať aj s rokovaniami s ministerstvom vnútra o úprave objektu a okolia. 	         
 Lucia Marcinátová

Na slovíčko o náhradných bytoch
Minulý mesiac v teréne, počas mája v zasadačke. Stretnutie so starostom pod názvom Na slovíčko bude počas mája v zasadačke miestneho úradu na Žatevnej 4.  Pozvaní sú totiž aj zástupcovia magistrátu.
Starosta Dúbravky Martin Zaťovič chce tentoraz totiž vypočuť obyvateľov z okolia plánovanej výstavby náhradných bytov v lokalitách ulice Pri kríži a Na Vrátkach.
Dúbravčania z oboch lokalít sa obrátili na úrad a protestujú proti týmto stavebným zámerom. Vedenie Dúbravky pozve na stretnutie aj zástupcov magistrátu, keďže náhradné byty ide stavať mesto. 
Stretnutie s obyvateľmi z okolia výstavby bude 12. mája o 17,30 hod. v zasadačke miestneho úradu na Žatevnej 4.
Vítaní sú samozrejme aj Dúbravčania s inými podnetmi a miestni poslanci.

Dúbravka vybrala ihriská na obnovu
V každej lokalite by malo fungovať jedno ťažiskové ihrisko. Mestská časť postupne pokračuje v obnove detských ihrísk, chýbajú však peniaze.
Takmer päťdesiat ihrísk. Toľko detských ihrísk má Dúbravka dokopy, pričom na tridsiatich z nich sú hracie prvky. Starať sa však treba o všetky a väčšina by navyše potrebovala obnovu. 
Mestská časť Bratislava Dúbravka robí pravidelnú údržbu, kontroly, výmeny piesku, to však nestačí. Pod mnohé hracie prvky sa totiž podpísal čas, opotrebovanosť.
Obnova nových hracích prvkov sa v Dúbravke roky podceňovala a neriešila, preto je stav niektorých ihrísk naozaj taký, že sa nimi mestská časť ako miestami na hru naozaj nemôže pochváliť.
Súčasné vedenie začalo preto už vlani s prácami na úprave súčasných a vytváraní nových ihrísk. 
Vďaka dotácií od Bratislavského samosprávneho kraja sa podarilo doplniť a obnoviť ihrisko v Parku Pekníkova, v spolupráci so súkromníkom vzniklo nové ihrisko na ulici Kpt. Rašu, spolu s investorom a Občianskym združením Žime krajšie  zas mestská časť upravila aj ihrisko a pieskovisko na Homolovej. 
Vďaka grantu pribudlo tiež nové workoutové ihrisko v Parku Družba. Významným úspechom je aj získanie nového ihriska Žihadielko v celoslovenskej súťaži firmy Lidl. Koncom júna by malo začať fungovať  neďaleko Domu služieb.

Ihriská a plány
Na to, čo plánuje mestská časť ďalej, keďže obnovu potrebujú desiatky ihrísk v Dúbravke, sme sa opýtali poslanca Tomáša Husára, predsedu Komisie životného prostredia, bezpečnosti a poriadku. 
„Komisia životného prostredia rieši stav detských ihrísk na každom zo svojich zasadnutí, v posledných mesiacoch sme sa na základe obhliadok snažili vybrať tie, ktoré sú pre tú-ktorú lokalitu Dúbravky ťažiskové a pripraviť podklady na ich obnovu a rekonštrukciu,“ vraví Husár.
Ide o šesť  vybraných ťažiskových ihrísk v každej lokalite. Mestská časť oslovila aktuálne dodávateľov na nové hracie prvky a momentálne čaká na návrhy a rozpočet. Tento rok chce zrekonštruovať jedno z nich. 
„Viac nám rozpočet bohužiaľ nedovoľuje. V roku 2017 chceme presadiť, aby sa rekonštruovali ďalšie dve a pripravili sa projekty na ďalšie, aby sme mohli čím skôr začať s rekonštrukciou v prípade získania externých zdrojov,“ doplnil Husár.

Externé zdroje?
Veľa podnetov k ihriskám prichádza od samotných obyvateľov. Problémové je ihrisko pri Horánskej studni, kde začala presakovať spodná voda a výsledky ukázali, že je kontaminovaná. 
„V kapitálových výdavkoch je v rozpočte na rok 2016 v kapitole - Rekonštrukcia detských ihrísk, nákup hracích prvkov na detské ihriská, vyčlenených 17-tisíc eur, hľadáme samozrejme aj externé zdroje financovania,“ dodal Husár.  „Vlani sa práve vďaka tomu podarilo obnoviť ihrisko v Parku Pekníkova a postaviť workoutové ihrisko v Parku Družby.
Lucia Marcinátová

Deň Zeme: upratovali seniori, školáci aj úradníci
Aktívni seniori - seniorky z Denného centra 4 na Žatevnej 4 skrášľovali predzáhradku pred budovou miestneho úradu. O záhradku sa starajú celoročne a s láskou. Aj takto si robíme Dúbravku krajšou a pestrejšou...          
Reflexné vesty sa mihali popri ceste, v rukách motyky, hrable, rýle či lopaty. Zamestnanci miestneho úradu vyšli na Deň Zeme do ulíc. Rozdelení do šiestich skupín upratovali vybrané miesta po Dúbravke. Čistili sa chodníky a obrubníky, maľovalo sa zábradlie pri niekdajšej sobášnej sieni či preliezačka neďalekého ihriska, sadili sa kvety, upratovalo sa v okolí domu kultúry či areáloch škôl i škôlok. Zapojili sa veľkí i malí. Príkladom šlo aj vedenie Dúbravky. V podobných brigádach chce úrad pokračovať aj o rok, čistota nášho sídliska však závisí od každého z nás.

Dúbravčania darovali krv
Už tretí hromadný odber krvi pod názvom Na pol litra so starostom zorganizovalo vedenie mestskej časti v spolupráci s Národnou transfúznou službou SR. Dobrou správou je, že prišlo viac ľudí než na poslednom jesennom odbere. Dokopy darovalo krv 23 Dúbravčanov, záujemcov bolo 26. 	
					
Deti putovali po múzeách, spoznávali mestá i históriu
Miestny odbor Matice slovenskej v Dúbravke k 100. výročiu predstaviteľa a  organizátora slovenského národného hnutia Svetozára Hurbana Vajanského zorganizoval poznávaciu exkurziu na miesta spojené aj s revolučným rokom 1948.  Exkurziu finančne podporilo aj Oddelenie sociálnych vecí a zdravotníctva miestneho úradu, aby sa mohli vydať za poznávaním aj deti z menej podnetného prostredia a ako odmenu za výsledky v mimoškolských aktivitách.
Dvadsiatka žiakov s učiteľmi z našich škôl sa počas apríla vydalo spoznať Hlboké, miesto kde Jozef Miloslav Hurban prežil 45 rokov svojho života.
Všetkých zaujalo Hurbanovo múzeum, ktoré ho predstavilo ako prvého predsedu SNR, spisovateľa, novinára, politika, organizátora kultúrneho života slovenského národného hnutia a vedúcu osobnosť slovenského povstania v rokoch 1848-49, človeka, ktorý vo sférach svojej činnosti bol spätý so záujmami svojho národa a cirkvi.
V kvíze, ktorý po každej exkurzii žiaci absolvovali, vedeli povedať, že to bolo práve Hlboké, kde Štúr, Hodža, Hurban 16. júla 1843 kodifikovali štúrovskú spisovnú slovenčinu.
Naším druhým zastavením bolo Sobotište, kde v rodine Samuela Jurkoviča, prvého priekopníka slovenského európskeho družstevníctva sa narodila Anička Jurkovičová - neskôr manželka J. M. Hurbana. Spolu s Hurbanom vychovali deväť detí,  z nich bol i spisovateľ Svetozár Hurban Vajanský. 
Balzamom na dušu bolo oddychové poludnie v prírodnom liečebnom prostredí kúpeľov Smrdáky. Veľký park, kde deti našli priestory na hry a starší na prechádzku.
Spoznávanie osobností a krás nášho Slovenska oceňujú tí, ktorí sa takýchto podujatí zúčastňujú, a preto potom aj organizátorom dobre padnú slová detí. Emka zo Základnej školy Pri kríži napríklad prezradila: „V múzeách bolo super, či už Hurbana alebo Jurkoviča. Rada spoznávam naše kultúrne dedičstvo. Naučila som sa zaujímavé veci a som rada a ďakujem, že mi bolo  umožnené zúčastniť sa poznávacej exkurzie.“
Kveta Slyšková

Má láska návod na obsluhu? Aspoň v knihe, áno
V Dome kultúry Dúbravka sa s Renátou Názlerovou debatovalo o vzťahoch, deťoch, rodine i novinárskej etike. 

Vyštudovala žurnalistiku na Filozofickej fakulte UK v Bratislave a stále sa cíti novinárkou, hoci pracuje v iných oblastiach. Možno i preto, že už od malička, presnejšie od druhej triedy základnej školy skúšala písať poviedky, počúvala rozprávky svojej babičky, ktorá v nej prebudila talent k budúcemu povolaniu. Práve jej venovala svoju knihu Návod na obsluhu lásky.
Reč je o Renáte Názlerovej, redaktorke, šéfredaktorke, scenáristke, spisovateľke, moderátorke dennej talkshow Supermama. Viac ako päť rokov pracuje ako mediátorka, venuje sa koučingu a firemnému vzdelávaniu. Návod na obsluhu lásky je jej tretia kniha, spolupracovala na nej so psychologičkou a terapeutkou Tamarou Koch. Na konci marca ju prišla predstaviť a podebatovať do nášho domu kultúry.
Vzťahy 
V knihe rozvíja skutočné príbehy ľudí z psychologickej poradne, kde psychologička a terapeutka pomáha druhým zvládnuť rôzne životné problémy, vzťahy, situácie. Pritom rieši i vlastný komplikovaný život.
Celú besedu moderovala Nely Kollárová z Rodinného centra Macko, ktoré sa snaží pomôcť aj pri vzťahoch v rodinách. Kniha totiž práve o nich hovorí.
Keďže spisovateľka je i vášnivou cestovateľkou, svoje pocity a zážitky z ciest, napríklad Tuniska či Maroka, vkladá aj do svojich kníh. 
V rámci debaty v dome kultúry padli aj otázky o súčasnej novinárskej etike mediálnych tvorcov, k čomu sa spisovateľka vyjadrila kriticky. Vraví, že ako novinárku ju mrzí, že veľakrát sú čitatelia informovaní nepravdivo.
Ďalšie otázky sa týkali televíznej relácie Súdna sieň, keďže v nej Renáta Názlerová vystupuje. 

Ďalšia kniha, ďalšia beseda
Na debate predstavila Názlerová aj  svoju ďalšiu novú knihu pod názvom Návod na obsluhu dieťaťa, o ktorej sa budú môcť čitatelia dozvedieť v máji, na besedu príde vtedy aj psychológ, aby poradil rodičom pri výchove.
Beseda bola veľmi živá, zaujímavá, rozvinutá do bohatej diskusie spisovateľ­ - čitateľ. Nazrela aj do problémov psychiky ľudí a súčasných veľakrát komplikovaných každodenných dní človeka.
Kveta Slyšková

Najaktívnejší čitatelia nocovali v knižnici
Naša knižnica sa zapojila do medzinárodného podujatia na podporu detského čítania Noc s Andersenom.

Najusilovnejší detskí čitatelia našej knižnice dostali odmenu. Akú? Predsa knižnú, no napriek tomu špeciálnu. Možnosť stráviť noc v knižnici medzi regálmi s toľkými zaujímavými knižkami. 
Dúbravská knižnica na Sekurisovej sa už po siedmykrát zapojila do medzinárodného podujatia na podporu detského čítania nazvaného Noc s Andersenom. Tento rok bola noc v Dúbravke ladená do motívov rozprávok Pavla Dobšinského.
Deti prichádzali s rodičmi, v ruke spacáky, karimatky. Zneli posledné rodičovské rady, pokyny a lúčenia. Potom už dostali priestor naše knihovníčky a na úvod noci v knižnici aj divadielko s predstaveniami Laktibrada a Valibuk. 
A potom prišiel aj kúzelník. S čarodejníckou šou s kartami, guľôčkami, gumičkami zavítal do knižnice Magic Matteo, čiže kúzelník Matej Žitňan. O kúzelníckych dobrovoľníkov nebola medzi deťmi núdza a malí čitatelia sa pár kúzelníckych trikov aj naučili.
Ďalej sa rozprávalo, kreslilo, pojedalo a na dobrú noc, samozrejme, čítalo. Ráno malí čitatelia neodchádzali len s hlavou plnou zážitkov, nových poznatkov, ale so začatými novými, nielen knižnými, priateľstvami.     
(lum)

Novinky v našej knižnici: Dnes trošku romantiky
Katarína Gillerová, Zvláštny príbeh
Jedna z najznámejších a najúspešnejších slovenských autoriek, ktorú možno puncovať ako americkú Daniele Steelovú. Príbehy, ktoré píše, sú vždy založené na skutočných udalostiach a autorka ich už len umelecky dotvára, kompozične zveľaďuje. Aj román Zvláštny príbeh je písaný v duchu romantiky a vznikol pri jej pobyte v zahraničí, v Londýne. 
Tým zvláštnym v tomto príbehu je Angličan Andrew, ktorý bol ale zároveň aj nebol priateľom jednej z hlavných hrdiniek, záhadou je kytica žltých ruží, ktorá je aj vizu-
alizovaná na titulnej strane tohto románu. Dej knižky je zasadený do súčasnosti a je príbehom troch sestier a ich rodičov. 
Je vynikajúcou voľbou na jarné obdobie, keďže sa všetko v prírode prebúdza, ožíva a nie jednému do života vstúpi nová láska, vášeň alebo nejaký nový vzťah. Knihy od Kataríny Gillerovej sú o vzťahoch, o láske, citoch a vášňach a patria do rúk všetkým romantikom. Zároveň by sme však nemali jej tvorbu kategorizovať ako ženské romány, ale ako romány spoločenské. Lebo čítanie romantickej tvorby predsa nemôže byť len ženským rozmerom. 
Román Zvláštny príbeh je už spisovateľkin dvanásty v poradí a je písaný ľahkým, pútavým štýlom. Rozhodne ho neodložíte, kým ho nedočítate a možno vám aj skráti čas pri čakaní na toho pravého, pravú a verte, že ak tú pravú lásku konečne stretnete, tak už možno na čítanie nebudete mať čas. 
Romány Kataríny Gillerovej nájdete na oddelení beletrie v knižnici. 
Katarína Suroviaková, 
vedúca Knižnice Dúbravka

Aj súťaž a tvorba formujú vzťah k životnému prostrediu
O celoslovenské víťazstvo v súťaži Biodiverzita okolo nás zabojujú aj dúbravské deti. 

V školskom roku 2015/2016 pripravila spoločnosť Veolia Energia pre žiakov prvého stupňa základných škôl už 10. ročník súťaže zameranej na vytváranie a prehlbovanie pozitívneho vzťahu detí k životnému prostrediu. 
Vďaka veľkému ohlasu medzi pedagógmi i žiakmi sa vrátila k veľmi úspešnej téme – Biodiverzita okolo nás. V utorok 5. apríla 2016 sa konalo regionálne kolo súťaže za západné Slovensko. 
Odborná porota vyberala z celkom 22 prác detí zo základných škôl z Bratislavy-Dúbravky, Podunajských Biskupíc, Senca a Vrábeľ 4, ktoré postúpili do národného kola. 
Medzi členmi poroty nechýbali okrem starostu Dúbravky Martina Zaťoviča ani zástupcovia Ministerstva životného prostredia SR, oddelení kultúry a školstva miestnych samospráv, odborných organizácií, umeleckej “obce” a, samozrejme, ani zástupcovia spoločnosti Veolia Energia ako organizátora súťaže. 
Každá práca bola hodnotená v troch oblastiach: ilustračná časť, textová časť a pochopenie témy z hľadiska dôležitosti ochrany životného prostredia. 
Mimoriadne úspešná bola práve jedna z dúbravských škôl. Až 3 zo štyroch miest obsadili totiž žiaci ZŠ Sokolíkova, a to: 1. miesto 3.C, 2. miesto 4.B a 4. miesto 4.C trieda. Tretie miesto pripadlo deťom z 2.A zo ZŠ V. Záborského vo Vrábľoch. O celoslovenskom víťazovi sa rozhodne v máji v Poprade.
Úlohou žiakov bolo vybrať živočíšny alebo rastlinný druh, ktorý by chceli ochraňovať alebo navrátiť do ich lokality. Mali ho nakresliť alebo odfotografovať a napísať text, v ktorom vysvetlia svoj výber, objasnia, prečo je tento druh užitočný a navrhnú, ako je ho možné chrániť. Na konci textu mali uviesť otázku pre vedca, ktorý sa špecializuje na otázky životného prostredia. Žiakom i učiteľom pomáhali pri práci učebné materiály, ako aj sprievodné podujatia formou interaktívnych prezentácií odborných organizácií (Lesy SR, dobrovoľníci Zelenej školy a ďalší).
Počas svojej desaťročnej histórie si školské projekty spoločnosti Veolia Energia získali množstvo priaznivcov – doteraz sa do nich zapojilo približne 36-tisíc detí. Už tradične prebiehajú v slovenských mestách a obciach, v ktorých Veolia Enegia pôsobí.
Tento školský rok sa súťaž  realizuje pod záštitou Ministerstva životného prostredia SR a zapojio sa do nej viac ako 3100 detí z 39 základných škôl v 15-ich mestách a obciach.
Podrobné informácie o súťaži a predošlých ročníkoch nájdete na www.veoliaenergia.sk/projekty-pre-deti.			
(red)

Význam administratívneho personálu nie je zanedbateľný
Potreba administratívneho personálu na Slovensku rastie, občianske združenie ORBIS INSTITUTE pokračuje v projekte EUPA_NEXT.
Administratívna oblasť je ľahko prístupná a pre nezamestnaných ako aj pre ženy po materskej dovolenke veľmi atraktívna. Rovnako je administratívny personál zamestnávaný vo všetkých spoločnos-
tiach a organizáciách v EÚ bez ohľadu na ich veľkosť a priemyselné odvetvie, jeho význam je preto nezanedbateľný. Tento dôležitý sektor je zároveň neregulovaný, pracujú v ňom ľudia so stredoškolským a často aj vysokoškolským vzdelaním rôznych stupňov a odborov bez ohľadu na kvalifikáciu.
Na základe informácií o počte voľných pracovných miest v administratíve v posledných rokoch, dopyt po administratívnych pracovníkoch ako aj záujem potenciálnych zamestnancov o tieto pozície stále rastie a tento trend bude aj naďalej pokračovať. Nárast záujmu o túto pracovnú pozíciu a jej vhodnosť pre rôzne skupiny obyvateľstva sú jedny z dôvodov, prečo projekt vznikol. V roku 2015 sa k nemu navyše  ako jeden z partnerov pripojil aj Národný ústav celoživotného vzdelávania.
Projekt EUPA_NEXT je pokra-
čovaním úspešného projektu EUPA ukončeného v roku 2011. Zameriava sa na uznávanie neformálneho vzde-
lávania a informálneho učenia sa a ich previazanosť s formálnym vzdelávaním prostredníctvom použitia formálneho akreditačného systému (ISO). Kladie si za cieľ vytvoriť metodológiu certifikácie neformálneho vzdelávania a informálneho učenia sa  neregulovaných profesiách a zároveň vytvorenie EU certifikácie pre administratívny personál.
Po vypracovaní prípadovej štúdie budú na základe jej výsledkov v druhej etape projektu prebiehať workshopy, kde sa administratívni pracovníci môžu vzdelávať v súlade s Európskym kvalifikačným rámcom a s certifikáciou ISO. Projekt potrvá do septembra 2018. Aktuálne informácie nájdete na stránke projektu 
www.eupanext.eu.
Projekt je financovaný prostredníctvom programu Erasmus Plus: KA2 - SPOLUPRÁCA PRE INOVÁCIE A VÝMENU OSVEDČENÝCH POSTUPOV, Odborné vzdelávanie a príprava - Strategické partnerstvá
Partnermi projektu EUPA NEXT sú:    Orbis Institute (Slovensko), Národný ústav celoživotného vzdelávania (Slo-
vensko), M.M.C Management Center (Cyprus), Cyprus Chamber Of Commerce And Industry (Cyprus), Dimitra 
Education & Consulting S.A. (Grécko), Cyprus certification Company (Cyprus), European Management Assistants (Francúzsko), Centro Integrado Público de Formación Profesional Misericordia (Španielsko), Volkshochschule im Landkreis Cham e.V. (Nemecko).       

Beňováčik sprevádza parkom pri škole
Základná škola Beňovského vytvorila v priľahlom parku originálny náučný chodník. Deti učí, čo rastie a žije v okolí. Chodník chce škola postupne dotvárať, dopĺňať.
Prestrihnutím zelenej stužky síce začal oficiálne, žil však už niekoľko týždňov, mesiacov. V hlavách, rukách a na papieri žiakov, učiteľov a vedenia Základnej školy Beňovského. Pár dní pred Dňom Zeme tu zelenú stužku pri Náučnom chodníku Beňováčik prestrihol prednosta miestneho úradu Rastislav Bagar spolu s riaditeľkou školy Vierou Karovičovou.  Chodník sprevádza žiakov, učiteľov, no aj ostatných Dúbravčanov po priľahlom parku.
Stužka bola symbolicky zelená, keďže celý projekt upozorňuje na naše okolie, ohľaduplnosť k prírode a ekológiu. V takom duchu sa niesol celý program sprevádzajúci otvorenie. Prekvapili silné básne z pera žiakov na ekologické témy, majstrovské rýmovačky, posolstvá, z ktorých by si mal brať príklad nejeden Dúbravčan.
Po otvorení bežali žiaci základnej školy chodník vyskúšať, mali správne zodpovedať na otázky, samozrejme v prírodnom duchu.
Deň Zeme oslavovali brigádami, poznávaním a rôznymi aktivitami aj ďalšie dúbravské základné či materské školy.           
(lum)

Primátor ocenil Ivetu Mikšíkovú,
riaditeľku dúbravskej základnej školy
Bratislavský primátor Ivo Nesrovnal ocenil pri príležitosti Dňa učiteľov pedagógov. Cenu si prevzala aj Iveta Mikšíková, riaditeľka ZŠ Pri kríži.

Za oceňovanie pedagógov i žiakov, za zapájanie školy do rôznych projektov, za neľahké, náročné a kvalitné vedenie školy, no aj za priateľskosť a spoločenskosť. Za to všetko nominovala mestská časť riaditeľku Základnej školy Pri kríži Ivetu Mikšíkovú na ocenenie primátorom Ivom Nesrovnalom. Ten nomináciu a prácu riaditeľky posúdil a 6. apríla aj slávnostne ocenil. 

Dve kategórie
Ivo Nesrovnal totiž pri príležitosti Dňa učiteľov oceňoval pedagógov, ktorí svojím umom, úsilím a láskou prispievajú k rozvoju potenciálu žiakov v bratislavských školách. Slávnostné odovzdávanie ocenení 22 pedagogičkám a trom pedagógom prebehlo v Zrkadlovej sieni Primaciálneho paláca. 
Na slávnostnom podujatí sa odovzdávali ceny v dvoch kategóriách. V kategórii "Vynikajúci pedagóg Bratislavy" si čestné uznanie prevzali 23 pedagógovia. Tých mohli nominovať zriaďovatelia škôl a školských zariadení a riaditelia či učitelia základných umeleckých škôl a centier voľného času. 
V kategórii "Učiteľ môj kamarát" si ocenenie prevzali dve pedagogičky. Jednu z nich na ocenenie navrhli zamestnankyne knižnice, druhú nominovali mamičky detí z materskej školy. Zastúpenie medzi ocenenými mali opäť materské, základné i základné umelecké školy a pedagógovia naprieč celým učiteľským spektrom.

Cení si učiteľov aj žiakov
Mestská časť navrhla Ivetu Mikšíkovú na cenu pre príkladnú a dlhoročnú prácu v základnej škole a za jej úspešné vedenie. Základnú školu dokázala zmeniť, skvalitniť a urobiť atraktívnou nielen pre školákov z jej okolia. 
Vedenie mestskej časti poukázalo aj na to, ako si riaditeľka Mikšíková cení prácu svojich učiteľov, odborných i nepedagogických zamestnancov.  Základná škola sa navyše úspešne zapája do rôznych projektov.
„Toľkokrát skloňovaná profesia, nie je len obyčajné zamestnanie. Je to povolanie, ktoré kladie na osobnosť človeka obrovské požiadavky a vždy bude patriť k tým, na ktorom stojí budúcnosť našej spoločnosti. Preto som veľmi rád, že aj takýmto spôsobom vieme oceniť našich pedagógov,“ dodal primátor Ivo Nesrovnal. 
Dúbravka nebola len medzi ocenenými, ale slávnostné podujatie sprevádzali aj žiaci a pedagógovia zo Základnej umeleckej školy Eugena Suchoňa na Batkovej ulici v našej mestskej časti. 
Vlani si ocenenie odniesla rovnako riaditeľka z Dúbravky, Lena Kampmillerová za vedenie ZŠ Nejedlého.
Na území Bratislavy pôsobí 63 základných škôl v zriaďovateľskej pôsobnosti mestských častí, 12 základných umeleckých škôl a päť centier voľného času v pôsobnosti hlavného mesta.
Lucia Marcinátová

V MŠ Pri kríži píšu Škôlkárik
Časopis vydávajú aj v MŠ Pri kríži, úspešný bol v minulosti Drotárik z MŠ Sekurisova.

Po predstavovaní časopisov základných škôl, sme nazreli aj do materských škôl. Hľadala som, kde časopis vydávajú. 
Spomenula som si, že kedysi vychádzal časopis v materskej škole Sekurisova. Tvorila ho učiteľka Darinka Blašková a niesol názov Drotárik. Bol to časopis s kresbami detí a v roku 2007 uspel aj v celoslovenskej súťaži Matice slovenskej o najlepší detský časopis. Spomedzi 15 materských škôl v celoslovenskej súťaži Proslavis 2007 získal Drotárik prvé miesto.
Prečo spomínam učiteľku Blaškovú? Nedávno sme si pripomenuli Deň učiteľov a práve takéto učiteľky si zaslúžia poďakovanie a úctu. Žiaľ, keď zo zdravotných dôvodov musela odísť zo svojej milovanej profesie, časopis prestal vychádzať, pretože je to práca náročná.
Keďže som tu už časopis nenašla, pokračovala som v pátraní v Materskej škole Pri kríži, kde ma ochotne prijala pani riaditeľka Veronika Dekanová a ukázala mi ich časopis Škôlkárik. Vedú ho učiteľky Monika Waissová a Zuzana Barillová.
Časopisom sprostredkúvajú rodičom všetko, čo sa týka edukačnej činnosti a vychádza od roku 2012. 
Rodičia pomáhajú finančne pri tlačení časopisu. Jednotlivé čísla zvykli bývať tematizované podľa ročných období na jar, leto, jeseň, zima.
Tento školský rok plánuje materská škola vydať len jedno číslo ku koncu školského roka, zhrnúť v ňom chce celoročnú prácu. Časopis je dobrou vizitkou hlavne už spomínaných učiteliek, ktoré ho dopĺňajú i vlastnou tvorbou, rodičia majú vďaka časopisu prehľad aj o celoročnej práci ich detí.
Rozdiel je však v tvorbe týchto dvoch škôlkarských časopisov. Kým Drotárik bol tvorený šikovnými rukami detí, a preto aj uspel v súťaži, Škôlkárik je viac vypracovaný zanietenými učiteľkami, ktoré propagujú prácu škôlky medzi rodičmi. Možno ukážky a propagácia týchto detských časopisov inšpirujú v tvorbe aj ostatné materské školy.
Kveta Slyšková

Učitelia dokázali, že sa vedia baviť
Naši učitelia oslávili Deň učiteľov spoločne tancom v Dome kultúry Dúbravka.

Začalo to slovom a prianím starostu mestskej časti Martina Zaťoviča, aby sa učitelia bavili. Na úvod Dňa učiteľov starosta pripomenul výrok  nemeckého filozofa Johanna Friedricha Herbarta, ktorý povedal, že Nuda je smrteľný hriech učiteľa. Naši učitelia však dokázali, že Dúbravka naozaj nemá nudných pedagógov. Bavili sa spoločne, tancovali, a to aj napriek nie moc vydarenému vystúpeniu zabávača Ivana Vojteka.
Čítanie rôznych príhod slovenského herca bolo pridlhé, sem-tam i nudné, chýbalo oživenie hudbou, spevom...
Učitelia však trpezlivo počkali či skôr „prečkali“ program a všetci, ktorí vydržali, to nakoniec dobre roztočili na parkete. Bavili sa učitelia základných i materských škôl dokopy. Najtanečnejší boli pedagógovia zo Základnej školy Nejedlého a tiež Základnej školy Sokolíkova. 
Veríme, že podobne veselo je aj na hodinách v školách. Učiteľom želáme dodatočne veľa tvorivých síl, nápadov a aj pevné nervy. 
Dúbravka má dokopy viac než tristo učiteľov,  126 v materských a 195 v základných školách. Deň učiteľov je na Slovensku spätý s dátumom narodenia Jána Ámosa Komenského, učiteľa národov. Vo svete sa deň učiteľov oslavuje inokedy, 5. októbra ako pripomienka Charty učiteľov.
 (lum)

V zasadačke miestneho úradu sa trénoval mozog
Občianske združenie Terapeutika zorganizovalo v rámci Medzinárodného týždňa mozgu niekoľko tréningov aj v Dúbravke.  S cvičeniami pokračuje združenie v zasadačke na Žatevnej 4 aj naďalej.

Veľká zasadačka miestneho úradu na Žatevnej 2 sa naplnila, neprišlo sa sem však rokovať či zasadať, ale paradoxne trénovať. Tepláky či tenisky však mohli ostať doma.  Na konci marca sa tu totiž trénoval mozog.
Cvičenia na dlhodobú i krátkodobú pamäť spojené s prednáškou o fungovaní mozgu a pamäte tu organizovalo občianske združenie Terapeutika, v spolupráci s Mestskou časťou Bratislava Dúbravka a Radou seniorov v Dúbravke. 

Vyskúšať niečo nové, neznáme
Lúštenie krížoviek pomáha, no ak je v tom človek dobrý a robí to často, mal by pre rozvoj mozgu vyskúšať aj niečo iné, úplne nové.  Potrebné je totiž rozvíjať mozog komplexne, obe mozgové hemisféry – ľavú i pravú a trénovať tie časti mozgu, ktoré sme netrénovali.  Aj také rady zneli počas teoretickej časti tréningu na Žatevnej.
Mária Wirth, liečebná pedagogička, ktorá sa roky venuje aj prevencii demencie či Alzheimerovej choroby, najskôr  predstavila ako mozog funguje.  Pripomenula, že ľavá hemisféra mozgu je zodpovedná za logické myslenie, analytické i rečové schopnosti  a pravá zas riadi kreativity a identifikuje  emócie.
„Nestačí však trénovať len kognitívne funkcie, ale zachovať si aj psychické zdravie a pohodu, napríklad stretávať sa s ľuďmi, komunikovať, zdieľať spoločné zážitky,“ radila Mária Wirth.
Výbornou možnosťou pre seniorov sú práve denné centrá, ktoré fungujú v Dúbravke štyri a spolu s Radou seniorov v Dúbravke, Jednotou dôchodcov Slovenska či Maticou slovenskou v Dúbravke organizujú rôzne aktivity – kultúrne, športové či rôzne kurzy.

Koncentrácia i zvládanie stresu
Na tréning pamäti na Žatevnú prišli členovia všetkých centier a klubov, ktorí mali záujem a po teoretickej časti si vyskúšali aj samotné cvičenia na dlhodobú i krátkodobú pamäť. Trénovalo sa napríklad ako si zapamätať dlhý nákupný zoznam, čiže nakúpiť bez toho, aby sme niečo zabudli.  
Dozvedeli sme sa, že trénovať a venovať sa mozgu by mali nielen seniori, ale aj mladí či ľudia v strednom veku. 
Alexandra Palkovič z občianskeho združenia Terapeutika odporúča pre mladších napríklad vhodné cvičenia na koncentráciu či proti stresu, ktoré sú v dnešnej rýchlej dobe ozaj potrebné. Dobré rady a tipy uverejňuje združenie na sociálnej sieti – Tréning pamäti. Tu zistíme napríklad, že dlhodobú pamäť môžeme trénovať aj spolu s rodinou pri spomínaní na to, ako sme kedysi oslavovali nejaký sviatok alebo na zážitky z detstva alebo, že pre pamäť sú dobé rôzne mnemotechnické pomôcky, ktoré si môže každý vytvoriť podľa seba. 
Pri trénovaní mozgu však nemožno zabúdať ani na potrebný pohyb, prekrvenie totiž naštartuje mozog k činnosti.
Kto nestihol organizovaný tréning či aktivity v rámci Medzinárodného týždňa mozgu, má šancu zúčastniť sa v Dúbravke pravidelných stretnutí a tréningov. V rámci spolupráce s mestskou časťou ich organizuje občianske združenie Terapeutika v zasadačke miestneho úradu na Žatevnej 4, vyskúšať to môžete každú stredu od 16-tej.
Lucia Marcinátová

Tipy OZ Terapeutika

Ako posilňovať prepojenie pravej a ľavej hemisféry? 
Skúste bežné činnosti vykonávať opačnou rukou ako obyčajne - ak ste pravák, umyte si zuby ľavou rukou, alebo napíšte časť textu nedominantnou rukou.
Vymyslite čo najviac slov končiacich sa na
-ón
-izmus
-ský
-ctvo

Fcb- Tréning pamäti

Seniori na hrade Beckov
Miestna organizácia Jednoty dôchodcov v Dúbravke zorganizovala 21. apríla výlet na hrad Beckov. Seniori sa tu oboznámili s bohatou históriou hradu, ktorá siaha až do 13. storočia, kedy hrad strážil obchodnú cestu vedúcu Považím. V roku 1729 hrad vyhorel a postupne sa z neho stali ruiny. Čaro histórie si vypočulo 41 zvedavých  seniorov, členov našej organizácie. Dobrú atmosféru umocnilo rozprávkové počasie, ktoré nás sprevádzalo počas celého výletu.
Ján Molnár, predseda JDS v Dúbravke

Plán aktivít seniorov máj

11. máj - Členská schôdza MO JDS  Bratislava IV – Dúbravka 
zameraná na májové dni
19. máj - vlakový výlet do Komárna
31. máj - Denné centrum 4 organizuje poznávací zájazd pre svojich členov  do Banskej Štiavnice,
 prihlasovanie osobne v DC4 v
popoludňajších hodinách 
(od 14:30 - 16:30 okrem piatka).

V príjemnom prostredí reštaurácie Zlatá Lipa sa pri príležitosti Dňa učiteľov stretli 1. apríla  učitelia na dôchodku z Denného centra 4.  Veľká väčšina z nich pôsobí v Dennom centre 4 ako vedúci krúžkov a lektorujú rôzne záujmové činnosti.    
(vedenie DC4)

Miestny spolok Červeného kríža úspešne naštartoval činnosť. Pozývame členov, i tých, ktorí majú záujem prísť  na najbližšiu členskú schôdzu 12. mája o 16:00 na Žatevnej 4, do veľkej zasadačky  úradu.
Miestny spolok Červeného kríža nadviazal spoluprácu s MŠ Bazovského a Švantnerova, kde  sa plánuje rozvoj výchovy detí, ako aj pedagogického personálu v oblasti prvej pomoci. 
Miestny spolok Slovenského červeného kríža , so sídlom  na Žatevnej č. 4, chystá 6. mája od 8.00 do 20.00 celoslovenskú finančnú zbierku na podporu SČK v obchodnej prevádzke Tesco Lamač.  Vyzbierané finančné prostriedky pôjdu na podporu ľudí v núdzi, darčeky pre darcov krvi, zdravotnícky materiál a prvú pomoc. Na podporu prevádzky vývarovne a práčovne pre dôchodcov,  sociálnu, humanitárnu a zdravotnícku činnosť Červeného kríža. Vopred ďakujeme všetkým, ktorí sa zapoja. Sympatizantov a dobrovoľníkov ČK radi privítame medzi nami.  Kontakt: sckdubravka@gmail.com
(Výbor MSČK)

Príbeh od vás: Ismail a Irina - spoza hraníc i z Dúbravky
Dúbravčan Ján Hudek prišiel do redakcie Dúbravských novín s niekoľkými príbehmi. Každý iný, každý svojský, no každý má niečo „do seba“. Ten dnešný, napísal síce asi pred dvadsiatimi rokmi, téma je však aktuálna aj dnes...

V lete v roku 1994 som sa stretol s mladým počerným mládencom, ktorý ma oslovil: „Prosím vás, kde je tu  Alexyho ulica?“
Pozrel som sa na neho a na jeho tmavšiu pokožku.
„Vy nie ste odtiaľto?“  Myslel som tým Dúbravku, ktorá je časťou Bratislavy.
Pozrel sa na mňa a pekne po slovensky povedal: „Ja som z Afganistanu a hľadám priateľku.“
„Neverím vám, veď rozprávate pekne po slovensky. Ak hovoríte pravdu, ukážte mi váš cestovný pas.“
„Neveríte mi?“ Siahol do vrecka a ukázal mi cestovný pas,  kde som sa dočítal,  že sa volá Ismail a že je skutočne z Afganistanu.
Ospravedlnil som sa a moja otázka znela: „Kde ste sa naučili tak pekne po slovensky?“ 
„Som tu už vyše päť rokov. Teraz pracujem v Bratislave na stavbe ako pomocný robotník.“

Zvedavosť
Mal som čas a bol som zvedavý, čo ho k nám na Slovensko priviedlo. 
„Keď som mal pätnásť rokov,“ hovorí Ismail, „prišlo ku škole vojenské nákladné auto a každého chlapca, ktorý mal chlpaté nohy, naložili do auta a odviezli do hôr, kde ich cvičili a učili bojovať. Bol som medzi nimi aj ja. Počas troch rokov v horách som bol dvakrát ranený. Pochádzam z bohatej rodiny. Môj otec mal dvadsať tiav a práve ťavy udávali bohatstvo rodiny. Keď sa otec dozvedel, že som v armáde, robil všetko pre to, aby ma dostal domov. Prostredníctvom známych sa mu podarilo vybaviť, aby som išiel študovať k vám do Česko-Slovenska. 
V Senci pri Bratislave som sa učil slovensky pol roka a  potom som išiel na vysokú školu ekonomickú. Do školy som chodil dva roky. 
Jedného dňa som dostal povolávací rozkaz na nástup do armády v Afganistane. Vedel som, čo ma doma čaká, a tak som sa nevrátil. V Afganistane ma odsúdili počas neprítomnosti ako vojenského zbeha, prestali mi platiť štúdium a následne som musel opustiť aj internát. Dostal som sa do utečeneckého tábora.“ 

List Havlovi   
„Odtiaľ som napísal vášmu prezidentovi Václavovi Havlovi list, v ktorom som uviedol, že nie som utečenec, ale odmietol som sa vrátiť do Afganistanu, kde som mal na základe povolávacieho rozkazu nastúpiť späť do armády. Uviedol som, že som už v armáde bol od pätnástich rokov, bol som dvakrát ranený a viacej už nechcem bojovať, nechcem do nikoho strieľať. Domov sa nechcem a ani už nemôžem vrátiť, lebo som odsúdený na trest smrti ako dezertér. Váš prezident mi umožnil, aby som u vás žil a pracoval. 
V utečeneckom tábore som sa zoznámil s mladou Ukrajinkou, ktorá tu bola na zájazde a odmietla sa vrátiť domov.  Ona tu niekde býva,  hľadám ju.“

Priateľstvo
Pomohol som mu nájsť jeho priateľku a s Ismailom som sa spriatelil. On bol moslim a bol som milo prekvapený, ako rozprával o svojom domove a rodičoch. Jeho otec má tri manželky, teda aj on má tri matky. Ako rodina sú veľmi súdržní a navzájom si pomáhajú, najmä keď sa niekto ocitne v núdzi. Aj v prípade, že by sa jeho brat pominul a jeho žena má napríklad tri deti, automaticky nesie zodpovednosť za deti svojho brata a bratova  žena sa stáva aj jeho ženou. Ak by mali spolu deti, je to v rodine.
O ich súdržnosti som sa  presvedčil, keď som bol chorý a ležal som v nemocnici. Ismail prišiel ku mne na návštevu a priniesol taký veľký balík, že som mu hneď polovicu dával naspäť. Zasmial a povedal: „Ty si chorý, mojou povinnosťou je postarať sa o teba. Keď budem ja chorý, viem, že aj ty sa postaráš o mňa.“

Baraní guláš
O týždeň po mojom návrate z nemocnice som len tak povedal, že by som chcel ochutnať ich baraní guláš. Povedal,  že ho bude variť vo štvrtok a  že ma čaká o osemnástej hodine. Ja som však na to zabudol a s kamarátmi som si išiel sadnúť na vínko. Bolo devätnásť hodín, keď mi zazvonil mobil a Ismail mi oznámil, že doma s priateľkou čakajú na mňa. 
Bol som ich hosť a oni vyše dve hodiny na mňa čakali a bezo mňa nevečerali.

Rozlúčka
Po roku nášho priateľstva mi Ismail oznámil, že si vybavil pobyt v Nemecku, a to prostredníctvom medzinárodnej organizácie, ktorá má na starosti politických utečencov.
Jeho priateľka Irina pracovala na Slovensku ako kaderníčka. Jedného dňa prišla do zamestnania kontrola, ktorá zistila, že nemá u nás pracovné povolenie a o týždeň jej vyprší aj povolenie na pobyt. Aby predišla vyhosteniu, narýchlo si našla ženícha – Slováka a vydala sa. Zároveň predložila potvrdenie, že je v druhom stave. 
Ani to jej však nepomohlo. Dostala príkaz na opustenie našej republiky a jednoročný zákaz pobytu na území Slovenska. Irina, hoci nerada, sa vrátila späť na Ukrajinu do mesta Simferopoľ. 
Od nášho stretnutia uplynulo vyše dvadsať rokov a často si spomínam na týchto mladých ľudí.
Irina sa vrátila domov k rodičom na Krym, ale aký osud stretol Ismaila a kde sa teraz nachádza? Neviem si predstaviť, že by sa po svete takto potuloval môj syn, ktorý sa už nikdy nemôže vrátiť domov a nikdy neuvidí svojich rodičov...     
Ján Hudek  

Katka Petkaničová:
Nemám mobil, nie som v kurze dnešných dní
Narodila sa a býva v Dúbravke, ale viac rokov žila so svojou rodinou v rôznych kútoch sveta. V Belehrade žili 5,5 roka, kde manžel pôsobil ako delegát. Neskôr to bolo 3,5 roka v Chartúme, hlavnom meste Sudánu, kde bol manžel vedúci obchodného oddelenia. Z týchto krajín, ale tiež z niektorých ďalších, pre nás exotických kútov sveta, začala písať do viacerých časopisov, cestopisné reportáže, recepty, príbehy a rôzne, pre nás nezvyčajné postrehy, doplnené zaujímavými fotografiami. Písanie literatúry sa stalo jej vášňou a striedala a strieda aj žánre. Ako prvé to boli štyri kuchárske knihy plné nových zaujímavých receptov a dobrých rád pre začínajúce gazdinky, pretkávané humorom a vlastnou vtipnou  poéziou. Nasledoval poučný detský horor Hody s upírom, ktoré vydalo vydavateľstvo Ikar. Potom to bol sci-fi príbeh z Afriky inšpirovaný Sudánom „Africkí draci“ s podtitulom „Chovateľ drakov a pestovateľ diamantových semien“. V krátkom čase po sebe to boli tri diely „Rozprávok z Dúbravky“ (O škriatkovi Dubáčikovi, Čarovné dobroty  a Rozprávky o babke, dedkovi a dračiskovi). Dospelých potešila knihou fejtónov „Granátovník na ľade“  a tromi knihami vtipov „Smiech je liek“ a „Smejeme sa hala-bala“.  Minulý rok vydala spolu s mamou, ktorá sa tento rok dožíva 90 rokov v plnej intelektuálnej vitalite, knihu  „Mamkina Dúbravka“ o živote spred 100 rokmi v dedinke pod Devínskou Kobylou.
Čo pripravujete pre čitateľov?
Do tlače sú pripravené dve knihy vtipov a zábavných príbehov a dokončujem knihu sci-fi poviedok pre dospelých. Priznávam, že by som mala ešte zvážiť rozšírenie rozprávaní o Dúbravke o zopár ďalších príbehov a o zaujímavých ľuďoch, ktorí tu žili a ktoré sme nestihli do knihy písanej s mamou zapracovať.

Fabulovanie textov, príprava kostry kníh a ich samotné napísanie vyžaduje veľa času. Kedy píšete?   
Od detstva milujem literatúru. Spomínam si na jednu z prvých kníh, ktorú som dostala na Vianoce – „Tisíc a jedna noc“, ktorú prekrásne ilustroval Vincent Hložník. Keď si ju však mamka prelistovala a zistila, že ilustrácie sú trošku pre mňa podľa jej názoru na môj vek odvážne, tak mi ju schovala. Ja som si ju však našla a hltala ju s obdivom a úžasom. To sa aj podpísalo pod moje prvé odvážne pokusy s maľovaním olejových obrazov. Časť som rozdala ale niečo z tejto tvorby „zdobí“ naše steny doteraz. Samotnej literárnej tvorbe som sa však mohla venovať až po večeroch, pretože starostlivosť o troch chlapcov a domácnosť sa nedali zahrať do autu. Navyše som pre nich bola v Sudáne učiteľkou, pretože vtedy nesmeli chodiť do zahraničných škôl. S najstarším synom Sášom som v Chartúme absolvovala 4. a 5. ročník a mladším Peťom 1. ročník, pretože veľvyslanec nedovolil, aby chodili do školy s anglickým jazykom.  Po návrate do vlasti ma čakala nielen kompletná práca domácej gazdinej ale aj práca v zeleninovej záhrade, vrátane kŕmenia psa, mačky, rybičiek a korytnačiek a starostlivosť o kvety, ktoré sú mojou vášňou. Vtedy sme vlastne aj začali stavať dom, manžel zarábal a ja som robila stavebný dozor, varila robotníkom, upratovala na stavbe a často som robila aj „cigána“. Popritom však musela domácnosť klapať ako sa patrí. Na písanie bol čas až po polnoci. Tak to bolo kedysi pred 20. rokmi. Teraz píšem iba cez deň, trochu doobeda popri varení, trochu poobede, keď už nevládzem pracovať v záhrade. 

Aké máte svoje životné ciele?
Každý by mal mať v živote svoj vlastný cieľ, aj keď nie je celkom isté, že sa do neho strafí. Mne sa to podarilo. Ciele, ktoré som si pošepky pošuškala na prahu dospelosti sa mi všetky splnili. Aj keď tajne žijem stále vo svojom vysnívanom rozprávkovom svete, v bežnom živote ma z tých obláčkov sťahuje a uzemňuje manžel. Takže nečakám, obrazne povedané, že tam, kde som posadila šalát, narastú jahody. Preto sa snažím  byť v bežnom živote reálna lebo viem, že nič nie je zadarmo.

Ako hodnotíte ľudí? 
Človeka spoznáš dobre až v krízových situáciách. S tým má skúsenosť takmer každý. Dôležité však je, aby ľudia nezabúdali na svoje svedomie. Zdá sa mi, že v posledných rokoch ľudia toto slovo celkom vymazali zo svojej mysle. Prečo myslíte, že sa dnešný svet hemží  psychiatrami a psychológmi, že týchto lekárov duší stále pribúda? Keď človeka v živote neusmerňuje svedomie, musí to urobiť niekto iný. A príroda, ten prísny prst Stvoriteľa, je neúprosná. Nemôžeš spávať, trpíš rôznymi fóbiami, tvoj život sa zmenil na horor? Zamysli sa, človeče! Prečo? Prečo si uspal svoje svedomie? Prepáčte za mierne vybočenie z témy. I keď sa vám to bude zdať trochu neobvyklé, musím podotknúť, že celý život viem, že mám tretie oko. Stretnem človeka, chvíľu sa s ním bavím a viem, čo dotyčný chce, čo si myslí a ako bude v budúcnosti reagovať. Iba málokedy sa mýlim. Neviem, či je to dar, alebo prekliatie. Veď mýliť sa, je ľudské. A to svedomie je jeden schodík k poznaniu, na ktorom spoznáš nielen zmýšľanie, ale aj dušu dotyčného človeka.

Čo pokladáte za najhoršie vlastnosti?
Určite je to závisť a lenivosť. Z nich sa totiž rodí najviac ďalších negatívnych živlov, ktoré znepríjemňujú život širokému okoliu, ale nevedomky tým trpí aj samotný závistlivec.

Ako často zapínate televízor?
Nie som vďačný televízny divák. Televíziu síce pozerám takmer každý večer, ale nemám rada príbehy, ktoré mi nič nedajú, ani nekonečné seriály o čomkoľvek, či filmy a seriály plné násilia. Neobdivujem ani rôzne relácie varenia na obrazovke plné pobehovania a vykrikovania a varenie z tovarov, ktoré sú pre našich občanov cenovo neprístupné. Ak, tak si veľmi rada pozriem rôzne cestopisy a filmy o prírode. Tie ma tiež potom inšpirujú k písaniu akéhokoľvek žánru. Rada si pozriem komédie, sci-fi  srdcového, ale nie technického zamerania a pokiaľ nie sú príliš „sladké“, môžu to byť i romantické filmy. Historické príbehy, pokiaľ nie sú plné násilia a krvi, ale rada mám i odborné filmy o medicíne, zdravotníctve, deťoch, záhradkárstve, architektúre a podobne. 

Máte mobil?
Nikdy som ho nemala, ani ho nechcem mať. Stačí mi obyčajný telefón. Kto sa chce so mnou spojiť, vie, kedy ma doma nájde. Nechcem byť stále on-line, či plug-in ku každodenným tzv. „problémom sveta“. Nie som teda úplne v kurze bežných dní – ale zato som duševne zdravá a pamäť mi dobre slúži. 
Myslím si, že treba zastaviť degradáciu mozgu zahlcovaním rôznymi informačnými šumami, ktoré sa tvária ako mimoriadne užitočné. Je škoda, že múdre „mašinky“ robia z ľudí hlupákov, ktorí z nich stále niečo „nasávajú“ – ale ihneď aj zabúdajú čo sa dozvedeli... 
Ak sme zaujatí stále niečím čo nám „tlačia“ do hláv, zabúdame žiť vlastným plnohodnotným vnútorným životom. Nemusím sa ani zaoberať aférami rôznych  celebrít, či prestrelkami politikov, ktorých sú plné médiá a iba zahlcujú operačnú kapacitu mozgu a napĺňajú ho konverzačným balastom bez prínosov. Alebo je to zámer?

Čo teda radíte ?
Odpoviem obrazne: nemôžete mať aj sliepku a aj z nej polievku – a navyše ešte aj žiadať, aby znášala vajíčka. Musíte si vybrať. A aby ste si vedeli vhodne vybrať, na to slúži výchova doma, v škole i mimo nej.

Aký váš postoj k internetu?
Všeobecne ho pokladám za vizuálnu drogu a najmä rodičom by som odporučila, aby sa viac posnažili priamo komunikovať s deťmi tak, aby duševne zdravo napredovali. Treba ich naučiť počúvať a rozumieť tomu, čo sa im hovorí. Hovoriť však tak, aby zo slov neodpadával naftalín.

Čiže?
Nechcem univerzálne radiť. Ale napadá mi, že by sa nemali pri príchode svojich detí zo školy pýtať, čo sa naučili,  ale na čo sa pýtali pani učiteľky - čomu nerozumeli. Pretože tomu, čomu nerozumejú na hodine v škole, to sa doma už ťažšie naučia a stojí to aj viac námahy tak detí ako aj rodičov. 

Stretávate sa aj so svojimi čitateľmi?
Mám rada detský smiech a zvedavé otázky, ktoré inšpirujú. Preto rada chodím na posedenia do materských a základných škôl. V Dúbravke som prešla hádam všetkými. 
Záujem detí je veľký a domnievam sa, že priamy kontakt s krehkou detskou dušou je nenahraditeľný. Je obdivuhodné, ako si deti pamätajú na mňa i po časovom odstupe, že sa so mnou stretli a o čom sme rozprávali. A keďže na niektorých besiedkach bol aj manžel, ktorý rád rozpráva vtipy – tak si pamätajú nielen jeho – ale aj vtipy, ktoré 
hovoril.

Čiže ste životným optimistom. Ako by ste však charakterizovali rozdiel medzi pesimistom a optimistom?
Pesimista je dobre informovaný optimista.  A vôbec – stále si niektorí mudráci myslia, že slnko vychádza iba ich pričinením...
.
Takmer šesť rokov ste žili spolu s manželom v bývalej Juhoslávii a 3,5 roka v Afrike. Aký je váš pohľad na súčasnú situáciu vo svete?
Nie som politik a tak môj názor málo zaváži... Domnievam sa však, že hlavné slovo v riešeniach by obrazne povedané nemali mať levy ale sovy - pretože ak do chalúpky prinesieš horiaci konár, tak sa nemôžeš čudovať, že je v nej plno dymu.
Rudo Mader-Kutsky

Z Pamätnej knihy Dúbravky (II.)
Pokračujeme v publikovaní doslovného prepisu (s  farebne odlíšenými vysvetlivkami a poznámkami)  jednotlivých kapitoly Pamätnej knihy, ktorú v roku 1935 začal písať učiteľ Jozef Zelinka. V tomto dieli sa budeme venovať kolonizácii, obyvateľstvu, správe obce a cestovaniu.
Kolonizácia: Kedy sa obyvateľstvo horvátske tuná usadilo trvale, niet bezpečných záznamov. Isté však je, že ich kolonizácia je v súvislosti s kolonizáciou Horvátov v okol. obciach: Lamači a Devínskej Novej Vsi. Na Slovensku sú známe 3 etapy horvátskej kolonizácie a dúbravskí horváti sa údajne tu usadili až v 3. etape. 
Mimo obyvateľstvo pôvodu horvátskeho treba zaznamenať i kolonizáciu  z historických zemí (Moravy) asi v 19. storočí (rodina Šimečkova) a iných prespoľných rodín (Vilem Tikl, rodina Bukovských). Meno Lučenič má korene v Lamači. Po prevrate sa sem prisťahovalo tiež obavateľstvo z historických zemí, nachádzajúc obživu v blízkej Bratislave (najmä Patrónke). 
Obyvateľstvo: Dúbravka sama veľmi rapídne vzrástla, počet obyvateľstva v r. 1812 dľa starých listín uložených na farskom úrade bol 556 a dľa posledného sčítania v roku (údaj vynechaný)
Obyvateľstvo sa živí poľným hospodárstvom a chovom dobytka, robotníckou úrácou v bratislavských továrňach (najmä patrónovej továrni). Zo živnostníkov sú tu: 1 kováč, 1 pekár, 3 obchodníci s miešaným tovarom, 1 mäsiar, 3 obuvníci, 3 stolári, 2 hostince. Pri Českoslov. št. dráhach nachádza obživu asi 15 živiteľov rodín, pri pošte 5. 
Zväčša pri každom dome je väčšia-menšia záhrada. Ovocie predávajú v Bratislave. 
Dúbravské čerešne sú svojou jakosťou známe po celom okolí. Teraz sa horlive zakladajú vinohrady, ktoré tu už kedysi boli najmä na chotári pri Karlovej Vsi (Na devínskom chotári, ktorý bol prv dúbravský). Zánik vinohradov sa datuje kolem r. 1919-11 (zrejme epidémia fyloxéry), postupne boli i pozemky popredané Karlovešťanom. 
Nové sa začali len zakladať v roku 1927 (prvý bol Lorenc Mikletič, potom Ružovič Valent, Granec, Sedlák atd.). 
Správa obce: Včas vojny (I. svetovej) bol starostom Michal Lučenič. Prvé zastupiteľstvo bolo volené v roku 1921. Prvým starostom po prevrate (vznik prvej ČSR) bol Ján Zajíček, potom bol starostom 4 roky Ján Sedlák (1919-23), Vincent Granec (volebné obdobie doplnil Nikodém Husák až do r. 1927!. V rokoch 1928-30 bol starostom Ignác Šimeček, 1930-32 Michal Lučenič. Od r. 1933 horlive a s príkladnou usilovnosťou spravuje obec starosta Martin Granec (č.d. 91) s týmto obecným zastupiteľstvom: (zoznam chýba).
Cestovanie: Najstaršia cesta k Bratislave viedla cez “polanku” pri “Pustom  kostolíčku” (na chotári Bratislavskom). Toto bol vlastne len chodník. Cesta viedla cez Karlovu Ves  (na “Cukermandl”).
 Do Devína vedie stará cesta vedľa tehálne. Dnes vedie z Lamača pekná asfaltová (štátna) hradská. Z Dúbravky pripojujú sa na ňu 2 cesty: obecná a súkromná, tzv. Tavaríkova.
František Tavarík (prišiel do Dúbravky z Bratislavy) mal najprv na pozemku “Ferenča drága” drevený letný domček. Od jednotlivcov zakúpil okolné pozemky a v r. 1911-12 začal stavať vily. pozemky a vily časom predával (obchodoval s nimi). Poneváč vily nemali riadnej cesty, zakúpil od Marie Husákovej (rod. Vilémovej) pozemok, kde zbudoval riadnu cestu, ktorá sa bežne nazýva jeho menom. Na železničnú stanicu v Lamači chodí sa touto cestou (taktiež i na pravidelné autobusové spojenie: Bratislava - Stupava).
F. Tavarík zomrel r. 1934 a vyjednáva sa o zobecnenie tejto cesty.
Prepísal Ľubo Navrátil

Po kom sú pomenované dúbravské ulice
Celkom neznámy Ján Nepomuk Batka
Ján Nepomuk Batka
(1845 Bratislava 
1917 Bratislava)
Archivár, hudobný historik, publicista, organizátor hudobného života. Takmer pol storočia stál na čele kultúrnospoločenského diania Bratislavy. 
Pochádzal zo starej českej hudobníckej rodiny. V jeho rodokmeni nájdeme členov arcibiskupskej kapely, organistu v Týnskom chráme v Prahe, hudobníkov viacerých hudobných zoskupení a skladateľa, organistu a pedagóga – Batkovho otca. Ján Nepomuk Batka starší po štúdiách filozofie vo Viedni cestoval po Európe, koncertoval, komponoval a príležitostne dával hodiny hudby. V Bratislave sa oženil a natrvalo sa usadil. Ján Nepomuk Batka ml. sa tu narodil 4. októbra 1845. V rodnom dome na Baštovej ulici č.2, ktorý spolu s oblúkom Michalskej brány a vežou vytvára charakteristickú panorámu jednej z najstarších ulíc mesta, prežil detstvo a mladosť. 
Po štúdiách na Kráľovskom hlavnom katolíckom gymnáziu, keďže nedostal od rodičov dovolenie študovať hudbu, študoval právo. Absolvoval právnickú akadémiu, niekoľko rokov pôsobil ako zástupca mestského sudcu a od roku 1879 až do konca života ako mestský archivár. V službách mesta zastával viaceré funkcie a popritom sa významne angažoval v oblasti ochrany architektonických pamiatok, výtvarného umenia a najmä šírenia hudby. Bol členom mestskej reprezentácie, dlhé roky pracoval vo výbore divadla, bol zakladajúcim členom Umeleckého spolku, členom slobodomurárskej lóže Mlčanlivosť, sekretárom Cirkevného hudobného spolku, redaktorom novín Pressburger Zeitung. Organizoval koncerty, usporadúval prednášky, podporoval progresívne snaženia umelcov, písal kritiky operných a koncertných podujatí. Dopisoval si a osobne sa stýkal s najvýznamnejšími osob-
nosťami svojej doby – z hudobného sveta napríklad s Franzom Lisztom, Richardom Wagnerom, dirigentom Hansom Richterom, skladateľom Robertom Volkmannom a mnohými inými. 
Ján Nepomuk Batka bol mužom vysokej intelektuálnej úrovne a zároveň zvláštnej schopnosti priateľskej komunikácie – čo bolo vzácne a priťahovalo najmä ľudí z oblasti umenia. 
Jedným z najvýznamnejších ocenení jeho osobnosti (dostal napríklad aj Rad Franza Josefa) bolo umiestnenie jeho busty pred Dómom sv. Martina, vedľa busty Franza Liszta – klaviristu a skladateľa, ktorý významne ovplyvnil hudobné dianie mesta Bratislavy 19. storočia. Po celý život bol silne citovo spätý so svojou veľkou láskou – manželkou Máriou – keď táto v roku 1915 ako sedemdesiatročná umiera, o dva roky nato ju do večnosti nasleduje aj Ján. Obaja sú pochovaní na Ondrejskom cintoríne.
Dnešným Bratislavčanom je Ján Nepomuk Batku takmer úplne neznámy. Jeho bustu odstránili spred Dómu sv. Martina ešte za prvej ČSR a na jeho rodnom dome, kde ho navštevovali mnohé významné osobnosti kultúrneho sveta sa nenachádza ani len pamätná tabuľa.
Kveta Slyšková

Zbierajú sa údaje o domácnostiach

Na Slovensku bolo za účelom zberu štatistických informácií  vybraných 500 obcí,  medzi nimi aj Dúbravka. Vybrané domácnosti v Dúbravke tak môže navštíviť pracovník, ktorý sa preukáže povolením. 
Všetky informácie v rámci zisťovania sú chránené.
V rámci projektu európskych štatistických zisťovaní prebehne v dňoch 13. apríl – 16. máj štatistické zisťovanie o príjmoch a životných podmienkach v domácnosti.  Do zisťovania je zaradených asi 6000 slovenských domácností domácností. 
Ďalšie údaje sa budú zbierať v rámci štatistického zisťovania o využívaní informačných a komunikačných technológií v domácnosti a u jednotlivcov (IKT) v dňoch 21. apríla – 31. mája asi v 4690 domácnostiach na Slovensku.

Dúbravka moja a Deň Zeme Pri kríži
Vedomostný kvíz Dúbravka moja sa konal na dúbravskej škole Pri kríži už deviaty krát, tento rok pripadol presne na Deň Zeme. Okrem otázok ohľadom dejín mestskej časti Dúbravka teda tvorcovia zahrnuli do súťaže aj ekologickú a environmentálnu oblasť.
Deti prišli podporiť aj členovia občianskeho združenia Green Foundation, ktorí si s nimi dokonca pomerali v kvíze sily. V súťaži piatich trojčlenných družstiev z dúbravských základných škôl najviac vedomostí napokon preukázalo domáce družstvo ZŠ Pri kríži, za nimi nasledovala ZŠ Dolinského, o tretie miesto sa podelili ZŠ Nejedlého a Sokolíkova, výsledky však boli tesné a všetky družstvá preukázali veľmi slušné vedomosti. Súčasne s kvízom na dvore prebiehala ukážka odborného ošetrenia stromov, kde trnavská firma Habitus predviedla výškový orez stromov spojený s krátkou prednáškou. Stromolezci za asistencie nadšených malých divákov odstraňovali nebezpečné suché konáre z korún starých topoľov.                         (luna)

Skontrolujte si vyznačené parkovacie miesto
Zamestnanci miestneho úradu urobili kontrolu vyhradených parkovacích miest zameranú na súlad s vydanými povoleniami.
Vzhľadom na to, že boli zistené nezrovnalosti medzi značením podľa grafickej prílohy k vydanému povoleniu a skutočnosťou, vyzývame touto cestou držiteľov vyhradených parkovacích miest, aby do 30. júna 2016 skontrolovali vyznačenie svojho miesta v zmysle grafickej prílohy, ktorá je súčasťou vydaného povolenia.
V prípade, že po tomto termíne nebudú zistené nezrovnalosti odstránené, mestská časť pristúpi k zrušeniu vydaného povolenia v zmysle Podmienok pre užívateľa vyhradeného parkovacieho miesta, ktoré sú neoddeliteľnou súčasťou povolenia na vyhradené parkovacie miesto.

Práca ľudí mení. Aj o tom spočíva trest povinnej práce
Vysoké topánky, svalnatá postava, drsný výraz, netypický účes. Muž, pred ktorým na prvý pohľad máte rešpekt, odstup. Počas rozhovoru  spoznávame krehkého človeka, ktorý si už dvakrát siahol na život. Za posledné roky sa dostal do problémov a ako priznáva, vlastnou vinou, alkoholom. Dnes si chyby odpracúva v Centre rodiny na Bazovského.  Alžbeta Šporerová, štatutárka neziskovej organizácie Centrum rodiny a vyštudovaná právnička, tu zastrešuje „projekt odsúdených“, čiže ľudí, ktorí si v organizácii odrábajú takzvaný trest povinnej práce. Pomáhajú pri údržbe budovy, maľujú, upratujú, kachličkujú či sťahujú nábytok.
Nazreli sme preto do Centra rodiny, aby sme spoznali „odsúdených“ a možno aj zlomili bariéry, roztopili ľady, zdanlivé predsudky. Nie, nestreli sme ľudí v pásikavom väzenskom oblečení, ani vyholených či z tetovaním kotvy na ruke.
Sú to obyčajní ľudia, mnohí majú neľahký osud, viacerí pochybili len náhodne, urobili hlúposť, niektorých trápi závislosť, strata práce či strechy nad hlavou.
Statný muž, s ktorým sme sa v centre počas jeho trestu práce zoznámili, pochádza z Trenčína, pre zachovanie anonymity ho nazvime po Matúšovi Čakovi Trenčianskom Matúš. V úprimnom rozhovore nám dovolil spoznať nielen projekt odsúdených, ale aj dúbravskú komunitu bezdomovcov.

Dvesto hodín prác
„Na ulici som už šesť rokov a išiel som z prúseru do prúseru,“ hovorí Matúš. Bezdomovcom, hoci sa tak nenazýva, sa stal potom, ako sa po 17 rokoch rozišiel so svojou manželkou, za ktorou prišiel z Trenčína do Bratislavy. Majú spolu tri deti a napriek tomu, že sú už šesť rokov rozídení, na rozvode sa nedohodli.
V Centre rodiny si odpracúva trest. Ako vraví, urobil dve veľké hlúposti.
Pri zistení, že prvým „prešľapom“ bolo ťažké ublíženie na zdraví, prišli aj isté obavy, ale počas rozhovoru sa rýchlo rozplynuli. 
„Moja žena ma podvádzala, prišiel som na to s kým, tak som toho pána trošku zrušil,“ priznáva Matúš. Za napadnutie dostal podmienku dva roky. 
„Keby som to za tie dva roky porušil, tak idem do väzby, potom som však urobil ďalšiu sprostosť, vykradol som jeden opustený objekt, boli tam karbobrúsky, predal som to.“
Matúš si tak musí odrobiť dvesto hodín v rámci trestu, do Centra rodiny chodieva pracovať tak dva či trikrát do týždňa, pomedzi to brigáduje. Vraví, že hoci je na ulici, vie si zohnať prácu. 
„Dá sa zarobiť, živiť sa rukami, stále si nás volajú, roboty je veľa, keď sa človeku chce, napríklad práca v lese, na stavbe. Za deň  zarobím tak 30 alebo 35 eur, závisí od práce.“
Okrem Centra rodiny brigáduje Matúš načierno, hovorí,  podľa neho je to lepšie ako sa nechať „sťahovať z kože”.

Starí aj mladí bez domova
K problémom a trestu pomohol Matúšovi aj alkohol. 
„Asi tri roky som bol každý deň opitý. Pil som na ulici, mal som depresie, nič ma nebavilo, nakopla ma až moja súčasná priateľka, inak neviem, či by som tu ešte bol,“ zdôveruje sa.
Pri otázke, či pije aj dnes, priznáva, že áno. „Snažím sa to obmedzovať, vypijem si občas, nebudem klamať, no snažím sa, aby to bolo v únosnej miere, lebo problémy mi zapríčinil alkohol, inak by som to neurobil.“
Matúš žije v záhradkárskej lokalite na Poliankach. Vraví, že tam prebýva viac než stovka ľudí bez domova. Mnohí sa tam dostali pre finančné problémy, exekúcie  a podobne.
Nehovoria si bezdomovci, ale squatteri. Od alkoholu tu je podľa Matúša závislých asi trištvrte ľudí a zvyšná štvrtina je závislá od niečoho iného – iných drogách či herniach. Takmer každý z týchto „osadníkov“ na Poliankach tak bojuje alebo žije so závislosťou. Dozvedáme sa, že tu fungujú ako komunita s nepísanými pravidlami, spoločne oslavovali napríklad Vianoce. Matúš s priateľkou tu pre komunitu vysmážali rybie prsty.
„Nie je medzi nami rivalita, buď z tej komunity vychádzate s každým, alebo keď sa nechcete prispôsobiť, tak vás komunita vypudí.  Sú tam aj mladí ľudia, ktorí by tam nemuseli byť, no aj dosť starí, ktorí by tam byť nemali.“

Nasťahovaní do záhrad
Bezdomovci na Poliankach prebývajú v chatkách, búdach rôznych majiteľov záhradiek. Matúš tvrdí, že konflikty s majiteľmi nemajú, niektorí z nich vraj vedia, že tam bývajú, ticho to tolerujú, no záhradkárčiť sem nechodia. Polícia robieva kontroly, alebo skôr spisovanie bezdomovcov zväčša pred zimou, na poslednom sme sa boli pozrieť aj z Dúbravských novín. 
Záhradky na Poliankach má aj mestská časť, viaceré sú ešte voľné, niektoré ľudia i vracajú späť. Dôvodom sú práve bezdomovci. Právnici vlastníkom radia, že ak chcú záhradku využívať, mali by ju v prvom rade dobre zabezpečiť, plotom, bránkou, zámkom. Dobré je tiež, aby pozemok „žil“, čiže pravidelne ho treba navštevovať a starať sa o neho.  Obyvatelia sa nesťažujú len na nocľažníkov v susedných chatkách a záhradných búdach, ale aj na neželaný predčasný zber úrody z ich pozemkov týmito osobami. 
„Vstup bezdomovcov na cudzí pozemok je neoprávnený a zvlášť vtedy, ak tento je riadne oplotený a uzatvorený, “ tvrdia právnici. 
Ak vlastník privolá políciu, nevítaného návštevníka polícia vykáže a môže ho sankcionovať. Bez podnetu polícia však konať nebude.
„Áno, stáva sa nám, že nám niečo oberú, alebo vezmú,“ zverila sa nám dlhoročná záhradkárka pri našej obhliadke záhradkárskej lokality na Poliankach. „Žijú tam za týmto veľkým potrubím, aj nižšie, no najviac ich je v strede lokality, hovoria tomu Ostrov.“
Bezdomovcov tu stretávajú aj stavebníci a robotníci, ktorí začali s prípravou bytového projektu Čerešne za Kauflandom: „Vídame ich tu denne,“ hovoria. Nové domy budú stáť neďaleko bezdomoveckého „ostrova“ a záhradiek.
Občianske združenie Vagus, ktoré robí sociálnu prácu s bezdomovcami priamo v teréne, však hovorí, že cestou je dohoda s nocľažníkmi alebo snaha o ňu. 

Ostávajú v spojení
Matúš býva v záhradkách na Poliankach už dva roky, vodu tu nemajú, prať a umývať sa vraj chodí po známych v Dúbravke. Pred tým bol štyri roky na ulici v Trenčíne.
„Mám tam rodinu, no nevychádzame spolu, spravil som hlúposť, rodina vás tak už začne odsúvať.“
Kurátorka potom vybavila Matúšovi preloženie odrábani trestu do Bratislavy. „V Centre rodiny je to perfektné,“ pochvaľuje projekt.
Aj preto sa mnohí „neodstrihnú“ od Centra rodiny ani po odpracovaní trestu. Vracajú sa, pomáhajú, alebo píšu listy.
Okrem možnosti odpracovať si trest získali totiž aj niečo iné, šancu, pochopenie či len možnosť zažiť, že sa s nimi niekto porozpráva...	
                         Lucia Marcinátová
Dušou, hlavou a dobrou vílou celého projektu odsúdených v Centre rodiny na Bazovského je Alžbeta Šporerová, všetkými volaná Betka, štatutárka neziskovej organizácie a vyštudovaná právnička. Opýtali sme sa jej, akí ľudia prichádzajú odpracovať trest, zistili sme, že pri treste povinnej práce je za každé dve neodrobené hodiny deň väzenia.

Vysvetlite, čo to vlastne je ten trest povinnej práce?
Trest povinnej práce patrí medzi tresty, ktoré sa ukladajú za menšie trestné delikty. Môže byť udelený  v rozsahu 40 až 300 hodín. Odsúdený je povinný odpracovať si trest v organizáciách neziskového sektoru, a to do jedného roka od nariadenia trestu.

Ak si trest neodpracuje?
V prípade neodpracovania stanoveného počtu hodín je za každé dve hodiny jeden deň trest odňatia slobody a odsúdený je povinný nastúpiť do výkonu trestu, teda do väzenia.

Koľko ľudí si už v Centre rodiny takto odrobilo trest? 
Spoluprácu s Okresným súdom BA IV začala naša organizácia v apríli 2015 a doteraz sa v rámci trestu povinnej práce vystriedalo celkovo 17 odsúdených, z toho štyri ženy a traja vysokoškolskí študenti.

Akými prácami pomáhajú a pomohli?
Vždy pri nástupe sa v rámci osobného pohovoru snažím zistiť, aké zručnosti odsúdený ovláda a v čom by mohol byť našej organizácii naj-
viac nápomocný. Ženy väčšinou upratujú a pomáhajú pri organizovaní podujatí alebo sa zapájajú do prípravy propagačných materiálov. Muži sú zruční v rôznych drobných údržbárskych a stavebných prácach, pomáhajú maľovať priestory, kachličkovať, upravovať záhradu, sťahovať nábytok a podobne.
 
Neboli odsúdení ľudia problémoví, prípadne možno nebezpeční?
Pred mojím pôsobením v pozícii štatutára neziskovej organizácie a prísediaceho sudcu v trestnom senáte som sa nikdy s inštitútom trestu povinnej práce nestretla a osobne som nemala možnosť komunikovať priamo s odsúdenými. Pri prvom odsúdenom som mala  trošku obavu, ako to celé bude fungovať, akí to budú ľudia, ktorí prídu trest odpracovať a na druhej strane, ako to príjmu návštevníci komunitného centra. Zo začiatku som sa stretávala s otázkami, napríklad: Z  ktorej väznice ich sem vozia, či majú páskované oblečenie a či ich stráži väzenská stráž a podobne. Pri týchto reakciách som si uvedomila, aké sú v ľuďoch predsudky, či už ide o odsúdených, alkoholikov, narkomanov a podobne. Zväčša to vyplýva z neznalosti problematiky.

Akí ľudia teda prichádzali a prichádzajú?
Čo sa týka našich odsúdených, tak zo 17 tich bolo päť vysokoškolsky vzdelaných, desať ľudí bolo riadne zamestnaných, jedna žena bola na rodičovskej dovolenke a traja boli síce bezdomovci, ale dvaja z nich žijú v prenajatých chatkách na Krčacoch a tiež príležitostne pracujú. Na spresnenie treba dodať, že väčšina odsúdených, ktorí k nám  prichádzajú, sú odsúdení za vedenie motorového vozidla pod vplyvom alkoholu, menšiu časť tvoria prečiny sprenevery a drobné krádeže, ale mali sme aj prípad pytliactva - lov rýb po polnoci, ale aj nelegálne obývanie bytu. Teda nie sú to žiadni nebezpeční zločinci a násilníci, z ktorých by ľudia mali mať obavy.

Vraj pracoval u vás v Centre rodiny aj človek, ktorý ukradol čokoládu a teraz je vo väzení.
Ľudia, ktorí prichádzajú za drobné krádeže, sú  ľudia bez stabilného príjmu a kradnú väčšinou kvôli  hladu. Smutný  je pre mňa príbeh mladého muža, ktorý nešťastnou zhodou okolností prišiel o prácu, neskôr aj o podnájom a ostal zrazu na ulici. Kradol čokolády, lebo tie mu dodali najviac energie. Počas odpracovania trestu v našom komunitnom centre býval na ulici a my sme mu nevedeli poskytnúť odbornú pomoc, nakoľko sme sa s takouto situáciou nestretli. Bola to pre mňa výzva k posunutiu našich aktivít aj týmto smerom, aby sme boli schopní aspoň nasmerovať takéhoto človeka na inštitúcie a organizácie, ktoré mu môžu poskytnúť odbornú sociálnu pomoc.  V tom čase sme mu boli schopní dať  aspoň teplý čaj,  nové oblečenie  a mohol sa trošku poumývať. Nakoniec však išiel do väzenia za ďalšiu drobnú krádež.

Čo je s ním teraz?
Momentálne som s ním v písomnom kontakte, čo je pre mňa tiež nový rozmer, nakoľko som nikdy nepísala žiaden list do väzenia a ani som žiaden nedostala. Teraz do Centra prichádzajú pravidelne raz za dva týždne. Z listov cítim, aký je dôležitý prejav záujmu aj o človeka, ktorý zlyhal. Písomný kontakt je pre odsúdených jednou z mála možností komunikovať s vonkajším svetom.

Môžu si ľudia vybrať či si trest odpracujú alebo pôjdu do väzenia. Vybral si niekto aj väzenie namiesto práce?
Všetci odsúdení sú za tento spôsob trestu v úvodzovkách vďační, nakoľko v opačnom prípade by museli ísť do väzenia a ja som sa zatiaľ s takýmto prípadom nestretla, teda že by si radšej vybrali väzenie. 
Na začiatku výkonu trestu mám s každým odsúdeným krátky pohovor, ktorý sa vo väčšine prípadov zmení na dlhý monológ o ich životných osudoch. Mnohé by mohli byť aj podkladom pre román, ale spoločným menovateľom býva rozpad rodiny, manželstva, exekúcie, nezamestnanosť a alkohol alebo gamblerstvo. Viacerí z týchto ľudí stratili rodinné zázemie a v ťažkej situácii, do ktorej sa dostali, niekedy ani nie vlastnou vinou, im nemal kto pomôcť, podporiť ich alebo len vypočuť. Preto je tento projekt pre mňa veľmi zaujímavý v kontexte budovania komunitného centra, nakoľko sem môže priniesť ďalší rozmer v budovaní komunitných vzťahov, a to nielen na báze spoločných podujatí ako napríklad Susedská grilovačka, ale aj hlbšieho spoznávania potrieb komunity a poskytovania vzájomnej pomoci v zložitých životných situáciách.

Dostávate teda takto spätnú väzbu, cítite, že to má zmysel.
„Čo sa týka spätnej väzby odsúdených na ich pobyt u nás, môžem povedať za seba, že mi často  volajú a pýtajú sa, či nepotrebujem s niečím pomôcť, alebo prichádzajú na naše akcie už ako návštevníci aj spolu s rodinnými príslušníkmi.  Počas výkonu trestu sa zžívajú s komunitou a cítia sa jej súčasťou a nie niekým na okraji spoločnosti.  Do budúcnosti by sme chceli tomuto kvázi projektu  dodať ďalší rozmer, a to intenzívne byť v kontakte  s týmito ľuďmi aj po odpracovaní ich trestu a pomáhať im v ich zložitých situáciách, či je to napríklad hľadanie práce alebo ubytovania, pomoc v právnych, daňových, exekučných  veciach,  poskytnutie psychologického poradenstva a iné.
Lucia Marcinátová

Bezplatné poradne pokračujú
Bezplatná právna poradňa v budove miestneho úradu na Žatevnej 2 fungovať raz do týždňa, každú stredu od 14-tej do 17-tej. 
Okrem nej radí Dúbravčanom aj Bezplatná sociálno-právna poradňa. Určená je najmä nízkopríjmovým skupinám, nezamestnaným, sociálne slabším, týraným ženám či bezdomovcom.  Počas mája bude k dispozícii od 10-tej do 12-tej doobeda - 9. a 23. mája na Žatevnej 2 v priestoroch  právnej poradne. V poradni podáva pomocnú ruku bezplatne Dúbravčanka Matilda Križanová, ktorá roky pôsobila v sociálnej oblasti.                                    (lum)

Biely kocúr kaviareň s detským kútikom - Žatevná 10
pozýva
5. máj o 16.30 
Farbičkový koncert s Miou
interaktívny koncert pre malé aj veľké deti.  Známe piesne, hudobné nástroje, malá diskotéka pre deti od 2 do 10 rokov.
Vstupné: 3 eurá
Lístky si môžete zakúpiť aj v predpredaji v Bielom kocúrovi.

Herňa pre verejnosť je otvorená každý pondelok a štvrtok v čase od 9:30 do 11:30, program v herni sa začína vždy o 10tej. Piatky sú venované špeciálnym diskusným skupinám pre rodičov s deťmi, tiež v čase od 9:30 do 11.30.

02.05.	Stretnutie nosiacich mamičiek
Špeciálny hosť: SESTRICE Prezentácia slovenských šatiek, exkluzívnych noviniek a ukážka viazania. Rozhovor s Barborkou a Slávkou o novinkách, výrobe a nosení slovenských šatiek. 
05.05.	Veselé doobedie v záhrade

Program OZ Macko
Príďte sa s nami pohrať do záhradky, na detičky čaká plno prekvapení. V prípade nepriaznivého počasia sa herňa ruší. 
05.05.	Rodičovský kurz
Chcete vychovávať svoje deti bez boja a trestov? Lektorka Lenka Čatlošová si pre vás pripravila kurz, v ktorom sa snažila zhrnúť všetky podstatné veci tak, aby výchova a život s deťmi bol pre vás radosťou a pohodou. So svojimi poznatkami sa s vami podelí od 16:30 do 18:30. Na kurz sa môžete prihlásiť mailom na kurzy@4z.sk
06.05.	Podporná skupina dojčenia - Mýty o dojčení
07.05.	Kariérny workshop 3 - Moja vízia 
09.05.	Herňa
11.05.	Tehotenské kruhy - Stretnutia s dulou Martou Babincovou určené nielen pre tehuľky v čase od 17:00 do 18:00.
12.05.	Rodičovský kurz
Na kurz sa môžete prihlásiť mailom na kurzy@4z.sk
13.05.	Dobrožrúti - Jarné prebúdzanie organizmu
Príďte si k nám správne naštartovať telo, myseľ aj ducha s Dobrožrútmi. Pripravíme si spolu zelené smoothie, porozprávame sa ako kombinovať suroviny.
16.05.	Tvorivé dielničky pre najmenšie detičky so Zuzkou.
19.05.	Montessori v záhrade
Pozývame vás do našej záhradnej Monte herničky v čase od 10:00 do 11:30. Príďte si vyskúšať naše Monte aktivitky pod holým nebom! Netreba sa vopred prihlásiť, všetky detičky v sprievode rodiča sú vítané. V prípade nepriaznivého počasia sa Monte herňa ruší. 
19.05.	Rodičovský kurz
 Na kurz sa môžete prihlásiť mailom na kurzy@4z.sk
20.05.	Diskusná skupina BKM
Pravidelná diskusná skupina venovaná bezplienkovej komunikačnej metóde. Máte otázky, chcete sa zbaviť plienok a nestresovať dieťatko, alebo ste len zvedaví? Príďte medzi nás porozprávať sa o aktuálnych témach s Beatou.  
21.05.	Kariérny workshop 4 - Moja cesta
Viac informácií nájdete na webovej stránke www.martinakusenda.sk sekcia „Kurzy“. 
23.05.	Herňa 
25.05.	Tehotenské kruhy - Stretnutia s dulou Martou Babincovou  nielen pre tehuľky v čase od 17:00 do 18:00.
26.05.	Rodičovský kurz
Na kurz sa môžete prihlásiť mailom na kurzy@4z.sk
27.05.	Babyklub - Herňa určená pre najmenšie detičky od 0 do 12 mesiacov a hlavne pre ich mamičky. 
30.05.	Stretnutie nosiacich mamičiek
Špeciálny hosť: Hand made by Al&Izi. Nosičské doplnky a iné krásne a hlavne užitočné vecičky od Andrejky Kvintovej, zakladateľky Pohodového rodičovstva. Príďte si obzrieť meitaie pre malých aj veľkých, porozprávať sa o nosení, dojčení a pohodovom rodičovstve. 

Mnoho ďalších aktivít a aktivitiek pre detičky i mamičky nájdete na www.rcmacko.sk
Toto všetko robia mamičky dobrovoľníčky vo svojom voľnom čase, zo srdiečka všetkým, ktorí sa zapojili. ĎAKUJEME.

Príbeh svojej duše vložila do obrazov
Počas apríla zaujali v Dome kultúry Dúbravka diela maliarky Henriety Kováčovej.

Dúbravka dokáže byť inšpiratívna. Aspoň to dokázala výstava, ktorá počas apríla zaplnila galériu Domu kultúry Dúbravka. Svoje obrazy tu pod názvom Príbeh duše vystavila maliarka Henrieta Kováčová.
Výstava bola prvou veľkou prezentáciou aj s vernisážou v Bratislave slovenskej maliarky, ktorá, ako povedala, miluje slobodu tvorby. 
Henrieta Kováčová tu predstavila abstraktno-figurálne maľby i nové diela. Väčšinu spájajú expresívne ťahy štetca, symboly, poetika.  
Rozoznať možno lode, vtáky, kvety, mužov, ženy i deti v hre svetla a tieňa či snoch. Často vidieť postavu dievčatka, umelkyňa prezradila, že častou a silnou inšpiráciou je pre ňu jej dcéra.
Hoci sa výtvarníčka narodila v Trebišove a vysokú školu absolvovala v Prešove na  Fakulte prírodných a humanitných vied odbor výtvarná výchova a umenie už sedem rokov žije v Dúbravke. Ako nám povedala všetky obrazy z výstavy vznikli práve tu. Akýsi ateliér má vo svojom byte. 
Dúbravku síce nestvárňuje na plátne, nemaľuje krajinky či zátišia, isté je, že prostredie vplýva na človeka, inšpirácie tu našla. O tom, že ich nie je málo svedčila aj plná galéria rôznorodých obrazov.
(lum)

Sála kulturáku sa premenila na Ľadové kráľovstvo
Divadlo na motívy animovaného filmu Frozen vypredalo Dom kultúry Dúbravka. Organizátori chystajú reprízu.

Teploty klesli, slnko zašlo. Počas aprílové víkendu, kedy prišlo do Dúbravky Ľadové kráľovstvo neboli síce mrazy, no sa poriadne ochladilo. V sále, kde pódium patrilo hrdinom známej animovanej rozprávky Frozen, však nebolo mrazivo, miesta sa obsadili do posledného.  
Divadelné predstavenie s príbehom z animovaného filmu oznamovalo už niekoľko dní vopred:  „Vypredané.“  
Zopár detí s rodičmi, ktorí chceli kúpiť lístok pred predstavením, tak odchádzali sklamaní, bez zážitku z Ľadového kráľovstva, niektoré deti i s plačom. 
Tí, ktorí si kúpili lístky skôr, zaplnili červenú sálu kultúrneho domu.  Putovali s nebojácnou Annou a pomáhali hľadať jej sestru Elsu, započúvali sa tiež do originálnych pesničiek v podaní hlavných hrdiniek. 
Animovaným postavičkám vo filme prepožičali svoje hlasy Lucia Bugalová a Andrea Somorovská. Sestry Anna a Elsa vtiahli do príbehu malých divákov, detské hľadisko tak dokázali ozaj zmeniť na Ľadové kráľovstvo. Deti našepkávali, kričali, zapájali sa do príbehu.
Dom kultúry preto pre veľký úspech pripravil na 22. mája o 17tej aj reprízu známeho príbehu o láske a nenávisti. Aby sa so sestrami Elsou a Annou či milým snehuliakom Olafom, mohlo v Dúbravke stretnúť čo najviac detí. 	
(lum)

Školáci z Nejedlého prežili Rozprávkovú noc
Základná škola Nejedlého zorganizovala pre najpoctivejších čitateľov miestnej knižnice dobrodružnú výpravu.
Vstupujú do dverí so spacákom v ruke, za dverami muž s kopijou a vlasmi Tarzana, obďaleč žena v maskáčoch s klobúkom výskumníka. 
Už len to, že deti smerovali do školy poobede, keď sa z nej zväčša už len vychádza, a v rukách niesli namiesto ruksaka či školskej tašky spací vak, predznamenávalo, že na Základnej škole Nejedlého sa niečo chystá.
Po prekročení vstupných dverí sme si však už boli istí, že sa začína dobrodružná výprava pod názvom Rozprávková noc. Presne na ňu sa vydali žiaci z Nejedlého spolu so svojimi sprievodcami – staršími žiakmi. Museli zdolať rôzne úlohy, vyplniť tajničky, hádzať na cieľ, skákať, podľa mapy a často len za svetla baterky či sviečky nájsť tajomné miesta, na ktoré sa zmenila školská budova. Vydať sa na ňu mohli najpoctivejší čitatelia školskej knižnice.
Na chodbách i v miestnostiach sa dali postretávať rôzne nezvyčajné zvery či iné tvory, keďže témou tohtoročnej hry bola príroda. Dobrodružnú cestu a úlohy si vyskúšal aj tím vedenia mestskej časti na čele so starostom Martinom Zaťovičom, medzi deti prišli v maskách, aby zapadli.  Deti na záver čakala odmena nielen v podobe dobrého pocitu z vyriešených úloh či nových poznatkov, ale aj rôznych dobrôt a nocľahu v knižnici. Spali tak nie pod hviezdami, ale pod knihami...
(lum)

Prvý vedomostný kvíz pri kávičke
AB Reštaurant bol zaplnený do posledného miestečka a medzi súťažiacimi neboli len Dúbravčania, ale aj „cezpoľní“.
Dvojhodinová smršť otázok z najrozličnejších tematických okruhov bola pripravená zábavnou a poučnou formou. Súťažiaci museli prejaviť znalosti zo zemepisu, histórie, elektomagnetizmu, hudby, športu i literatúry.
Niektoré družstvá prejavili mimoriadnu pripravenosť a získali nadpriemerné množstvo bodov. Autori otázok Samuel Struss a Jozef Kraľovič sa vyjadrili, že otázkami nechceli nadbiehať súťažiacim, preto sa niektorým možno chvíľami zdalo, že sú ťažké a príliš špeciálne.
Avšak v každom dvoj- až trojčlennom družstve boli ľudia s rozličným vzdelaním, tak nakoniec dve tretiny otázok zväčša vyriešili. Vedomostné kvízy s posedením pri kávičke alebo poháriku vína sú vítaným spestrením kaviarenského života, možnosťou vzájomného poznávania a dnes už aj módou. „Človek nemá pocit, že zbytočne zabíjal čas v krčme, lebo sa niečo aj podučil a zasúťažil si,“ povedal jeden z účastníkov kvízu  pre Dúbravské noviny.
Kvízy budú pokračovať s mesačnou pravidelnosťou a o ich termínoch budú organizátori informovať na facebookových stránkach.

LETO SA BLÍŽI A S NIMI AJ OBĽÚBENÉ
LETNÉ DENNÉ TÁBORY LA PORTELLA
HTTP://LAPORTELLA.SK/PONUKA/TABORY/

Ponúkame • WORKSHOPY RÔZNYCH TANEČNÝCH ŠTÝLOV (LATINO, MTV STYLE, GYMNASTIKA/BALET A INÉ...) •	HUDOBNÉ HRY • ZÁKLADY ŠPANIELSKEHO JAZYKA • TVORIVÉ DIELNE • ANIMAČNÝ PROGRAM •	ZAUJÍMAVÝCH HOSTÍ
Cena: 110 € / 5 dní, 30 € / 1 deň
Termíny: Júl - august 2016
Stromy sme nevyrúbali,  ale presadili
Dva väčšie javory mali ustúpiť novému ihrisku Žihadielko, ktoré v Mestskej časti Bratislava Dúbravka postaví spoločnosť Lidl. Dúbravka totiž uspela v celoslovenskej súťaži o nové detské ihrisko.
„Rozhodli sme sa, že stromy nevyrúbeme, ale presadíme,“ vysvetlil starosta Dúbravky Martin Zaťovič.
Odborné presádzanie zorganizovala Dúbravka po prvýkrát, prebehlo úspešne v pondelok 18. apríla, stromy tak už rastú na novom mieste. Nové ihrisko by malo v Dúbravke fungovať od konca júna na ulici Ľuda Zúbka.

Mestská časť Bratislava - Dúbravka
hľadá knihovníčku
do knižnice mestskej časti
Náplň práce: Samostatné vykonávanie knihovníckej práce, súbežnej a retrospektívnej akvizície knižničných dokumentov, knižnično-informačné služby, kultúrno-výchovná činnosť
Miesto výkonu práce: Knižnica mestskej časti Bratislava-Dúbravka
Druh pracovného pomeru: Plný úväzok, doba neurčitá
Požadované vzdelanie: úplné stredné vzdelanie s maturitou
Osobnostné predpoklady: presnosť, spoľahlivosť, komunikatívnosť, flexibilita, práca s pc (MS Office)
Odmeňovanie: podľa zákona č. 553/2003 Z. z.
Nástup: 1. 5.2016 alebo podľa dohody
Žiadosti o prijatie spolu s dotazníkom a štruktúrovaným životopisom zasielajte písomne na adresu: Mestská časť Bratislava-Dúbravka, Žatevná 2, 844 02 Bratislava alebo e-mailom na adresu: frtusova@dubravka.sk

Po Dúbravke sa pohybujú diviaky, sú premnožené
Pri Inštitúte pre verejnú správu si diviačie rodiny urobili ležovisko.
Sťažnosti, obavy, fotografie. To všetko sa spája s pohybom divej zveri na okrajoch dúbravského sídliska.
Premnožené diviaky, srnčiu zver i líšky pozorujú ľudia najmä na Saratovskej v smere na Devínsku Novú Ves, pri nákupnom centre Bory Mall. Na ulici M. Sch.Trnavského nad Inštitútom pre verejnú správu (IVS) si najnovšie vytvorili ležovisko zrejme vraj až dve diviačie rodiny s tuctom mladých. 
Keďže diviačice, ktoré chránia mladé, by za istých podmienok mohli byť nebezpečné, možnosti ďalšieho postupu prerokoval vicestarosta Dúbravky Ľuboš Krajčír za prítomnosti riaditeľky IVS Jarmily Tvrdej, zástupcov mestskej polície a Poľovného združenia PS Klenovica Mareka Martinoviča. Ten uviedol, že až do 1. júla sú diviaky hájené, čiže sa nesmú strieľať, v prípade ohrozenia je možná výnimka na odstrel, ktorú však musí povoliť Ministerstvo pôdohodpodárstva.  Odstrel na sídlisku je navyše tiež problémom.
Mestská časť chce preto preveriť aj možnosť ako diviačie rodiny premiestniť do menej obývanej lesnej lokality. Špecifická situácia vzniká jednak v dôsledku premnoženia diviačej zveri a aj preto, že lesná zver je zo svojho prirodzeného prostredia postupne vytláčaná výstavbou aj výrubom lesa.
Podľa názoru Mareka Martinoviča môže byť diviačica nebezpečná, keď chráni svoje mladé. Preto vyzýva aj psíčkarov, aby nepúšťali svojich miláčikov voľne, pretože prirodzený pud núti psy prenasledovať zver a takto ju vyprovokovať k útoku.  Nabáda tiež k opatrnosti pri prechádzkach či behu v lese. 
Odporučil, aby inštitút zatiaľ vymedzil územie diviačieho ležoviska výstražnými páskami a zákazom vstupu na pozemok, kým sa nerozhodne, ako ďalej. 		
Ľubo Navrátil

Bodkované leto  s „Klokanom“ - tábory centra voľného času
Centrum voľného času  Pekníkova , 841 02 Bratislava IV.

I.  Denný tábor Papagáj
od 4.7. - 8.7.2016 , 8.00 – 17.00
hľadanie pokladu, člnkovanie,  kúpalisko Rosnička, návšteva ZOO, súťaže, opekačka, dielničky zamerané na výrobu tričiek s bodkami, pre deti od 6 rokov.  
Vedúci: Anna Kanasová, 
cvcklokan@gmail.com,  0910/551723
Zabezpečené: pitný režim, obed. Poplatok za týždenný denný tábor: 75 eur

II. Krížom-krážom (cestovateľský)
od 6.7. - 8.7.2016, od  8.00  do 17.00
sochárska tvorba, celodenný výlet loďou, celodenný výlet do Čiech, celodenný výlet na Slovensku, pre deti od 7 rokov.
Vedúci: Mgr. Marianna Konečná, 
cvcklokan@gmail.com    
Zabezpečené: pitný režim, stravovanie. Poplatok za týždenné denné dielne: 20 eur (pripláca sa strava, cestovné, vstupné).
III. pobytový tábor: Podvodníci na bicykloch 
od 9.7. do 16.7.2016 - RZ chata Čertov
plavecký výcvik, cyklistika za červenou bodkou, rekreácia  na chate Čertov,  pre deti od 7 rokov. 
Vedúci:  Mgr. Anna Krupicová , Mgr.  Peter Hofmeister,  
cvcklokan@gmail.com,
0905/282012 Zabezpečené: pitný režim, celodenná strava. Poplatok za pobytový 8-dňový tábor: 170 eur

IV. výtvarný tábor (poldenný)
11.7. - 15.7. 2016
výtvarný tábor s klasickou technikou kresby sochy a maľby v spojení terapie a hry, kresba bodkovaného priestoru, pre deti od 7 rokov. 
Vedúci: Mgr. Marianna Konečná,
 cvcklokan@gmail.com    
Zabezpečené stravovanie: pitný režim   (bez obeda, stravovanie si každý účastník zabezpečí sám. 
Poplatok za týždenné denné dielne: 30 eur
V.  Ninja akadémia
 11.7. - 15.7. 2016,  od 8.00 - 16.00
techniky ninjutsu, vrhanie hviezdíc, základy sebaobrany, sebaobrana s krátkou palicou – Hanbo, boj na zemi, hry na rozvoj postrehu, flexibility a sily,  tvorba bodkovanej mandaly, pre deti od 7 rokov.
Vedúci: Jaroslav Davidík, 0949 /141 819,  ninjutsu108@gmail.com
Zabezpečené stravovanie: pitný režim,  obedy. 
Poplatok za týždenný denný tábor: 60 eur

VI.  Ninja akadémia
Zameranie činnosti: techniky ninjutsu, vrhanie hviezdíc, základy sebaobrany, sebaobrana s krátkou palicou – Hanbo, boj na zemi, hry na rozvoj postrehu, flexibility a sily, pre deti od 7 rokov.
Trvanie:  od 8.8. do 12.8. 2016,  denne od 8.00 - 16.00
Miesto: Centrum voľného času, Pekníkova 2, 841 02 Bratislava - Dúbravka
Vedúci: Jaroslav Davidík, tel. kontakt.:  0949 /141 819,  
ninjutsu108@gmail.com
Zabezpečené stravovanie: pitný režim,  obedy
Poplatok za týždenný denný tábor: 60,- €

VII. rekreačný tábor: Princov meč
14.8. - 20.8. 2016,  pobytový - Smolenice - hľadanie strateného pokladu, dobrodružstvo v skutočnej rozprávke, jazda na koni, návšteva zrúcaniny - Katarínka, opekačka, plávanie, dielničky – tvorba bodkovaných dobových rytierskych plášťov, súťaže a zábava, pre deti od 6 rokov.  
Vedúci: Mgr. Anna Kanasová ,  cvcklokan@gmail.com. 0910/551723
Zabezpečené stravovanie: pitný režim, strava 5x denne.
Poplatok za pobytový tábor: 160 eur

Informácie a prihlášky na každý tábor môžeme zodpovedať a odovzdať  denne od 11,00 do 15,00 hod.  na telefónnom čísle 02/ 643 65 193, 0905/282012 Mgr. Anna Krupicová, 0911/392678 Mgr. Regina Ernstová Prihlášky môžete zaslať mailom, prípadne osobne doručiť priamo do CVČ na Pekníkovej ulici. 
(klokan)

Hudba i prednášky v Domove jesene života
Keď sa povie „jeseň života“, mnohí toto životné obdobie vnímajú ako hmlu, kde sa dni zlievajú do monotónnej šede. Spoločnosť NaturaMed Pharmaceuticals sa preto rozhodla vrátiť farby do života seniorov a obyvateľom Domova jesene života nabúrala rutinu príjemným prekvapením. 

V dúbravskom Domove jesene života prebehlo 6. apríla inšpiratívne podujatie pod záštitou známej škandinávskej spoločnosti špecializujúcej sa na podporu zdravého životného štýlu. 
Medzi dôchodcov zavítala obľúbená herečka Zuzka Vačková, aby pani riaditeľke Branislave Belanovej odovzdala darovací šek v celkovej hodnote 8000 eur. V tejto cene získali seniori výživové doplnky, ako aj predmety pre zvýšenie ich životného komfortu. 
Seniori si vypočuli aj prednášku MUDr. Alžbety Béderovej, CSc., poprednej slovenskej výživovej odborníčky s vyše päťdesiatročnou praxou v odbore. Lekárka rozprávala v Domove jesene života aj o tom, aké sú nástrahy modernej stravy a ktoré kľúčové zložky by v nej rozhodne nemali chýbať.  
Po prílive informácií padlo všetkým prítomným vhod kultúrne spestrenie v podobe vystúpenia hudobnej formácie Trio Impression. 
Divákov si umelci získali živelným prejavom a širokým repertoárom, do ktorého sa zmestil Mozart a Malá nočná hudba, ale aj známe beatlesovky či hity skupiny ABBA. Každý si teda prišiel na svoje. 	              
(red)

KC Christiana, Bagarova 20 pozýva
Trikrát do týždňa v stredu až piatok poobede od 14.00 – 18.00 a v stredu aj doobeda od 9.00  - 11.00, keď funguje Ránečko pre rodičov a deti od 1 do 4 rokov. V stredy sa hráme, vo štvrtok spoločne varíme, v piatok tvoríme.Priestor pre nás, malých aj veľkých priateľov, ktorí sa chcú spoznať, tvoriť či oddychovať. Tešíme sa na stretnutie.

Dúbravské rozprávky
Durďoš Puding

Lienka, lienka, aké bude počasie?“ opýtala sa Pani Ružová a zažmurkala na nášho kocúrika Pudinga. Na balkónových dverách sa vyhrievala sedembodková lienka Filoménka.

Milí moji kamaráti,
chladný čas sa veru kráti, 
ale žiadne vyvádzanie,
jarný vánok síce vanie,
apríl nie je na kúpanie!

Zanôtila lienka a veselo odletela do slniečka. 

„Och joj,“ prskal Puding popod ňufák. „Tento chlad nemá konca kraja. Dokedy to ešte potrvá?“
„Mal si odletieť s vtákmi do teplých krajín, keď si taký hundroš,“ smiala sa Pani Ružová. 
Nahnevaný kocúrik ešte zasyčal niečo o tom, že predsa nemá krídla a vybral sa na prechádzku po Dúbravke.

Mňaaau, ach, ach,
leto na dosah?
Veď je zima do kosti,
celý svet ma nazlostil.

„A čože si Puding taký nadurdený?“ prihovorili sa kocúrikovi mravce, ktoré si akurát robili poriadok vo svojom mravenisku.
Pudinga to ešte viac nazlostilo, len zazeral a nemal ani chuť odpovedať. 
Včelia robotnica Matilda Pudinga takého jakživ nevidela. Ako išiel okolo, rýchlo mu skočila na chrbát, vyškriabala sa mu až za ucho, aby ju dobre počul a zanôtila mu:

Milý Puding, priateľ môj,
v duši cítiš nepokoj?
Či je teplo vonku, vnútri, 
slzičky si chytro utri!
Ak máš koho milovať,
oplatí sa bojovať!
Zlú náladu znes zo sveta
usmievaj sa z jara, z leta...
...mám ťa rada, ty popleta!

Kocúrik sa zastavil a uvedomil si, že sa nakazil svojou zlou náladou a že si ani nevšimol, že mravce už majú dávno jarné upratovanie... že sa slniečko, síce zubaté, ale predsa, usmieva na krajinu... že kvitnú kvietky a zelená sa tráva...

„Ach, Matilda, taký som bol nadurdený, že som si ani tú všetku krásu navôkol nevšimol,“ zvýskol kocúrik.
„Nevadí Puding, na každého niekedy prichádzajú zlé chvíľky. Dôležité je si ale uvedomiť, aký je svet krásny, keď sa môžeme mať radi. Tak sa usmej a vyrazíme na výlet,“ rozosmiala sa včelia robotnica Matilda a od radosti pošteklila Pudinga na ňufáku.
A čo vy, deti, aj vám sa niekedy stane, že mávate zlú náladu? Nebojte sa, rýchlo to prejde, keď si spomeniete na tých, ktorých ľúbite.
Zuzana Tkáčiková

Závesná krhlička alebo nezabudnite na Deň matiek
Dekorácia v tvare krhličky dozdobí balkón, okno, skrinku. Návod poslúži aj tým, ktorí chcú niečo sami vyrobiť k blížiacemu sa sviatku - Dňu matiek.
Budeme potrebovať: kartón, nožnice, ceruzku
Na dozdobenie: akrylové farby, servítky, lepidlo, gombíky, špagát, drievka atď.
1.	Na kartón si nakreslíme krhličku, alebo hocijaký iný tvar vhodný na dekoráciu alebo pri príležitosti Dňa matiek môže byť aj kvietok či srdiečko. Potom ho vystrihneme.
2.	Vystrihnutú krhličku  namaľujeme farbou (ja som použila bielu farbu, pretože som ďalej využila servítkovú techniku), buď jednofarebne, vzory, všetko záleží od vášho vkusu.
3.	Po zaschnutí krhličku dozdobíme, ja som využila špagáty, na ktorých sú pripevnené rôzne predmety. Na spodnej časti krhličky som spravila dieru, kde som kúsky špagátu uviazala. Dajú sa použiť gombíky, prírodniny, špagát, čipky, staré kľúče atď.      
 K. Vaľovská

Mikulov – historický, židovský, vinársky, priateľský
Dúbravské noviny sa počas veľkonočných sviatkov vydali poznávať,  obzerať  organizáciu tunajších veľkonočných trhov a podujatí a aj ochutnávať víno či krásy Južnej Moravy.  Zoznámili sme sa s Mikulovom, historickým mestom v okrese Břeclav, ktorého centrum je mestskou pamiatkovou rezerváciou. Spoznali sme však oveľa viac, miesto, kde býva spevák David Koller a náhodne napríklad aj milých výletníkov z našej Dúbravky, ktorí nás doviezli až domov...
Doprava: autom, vlakom (s jedným prestupom na osobný vlak v Břeclavi)

„Na svatým kopečku u kostela, bim-bam, bim-bam, bouřlivá doba mě zapomněla...“ Slová piesne českého speváka a gitaristu Karla Plíhala sa vynárajú v hlave pri stúpaní do kopca. Hoci spieval Plíhal o „svatém kopečku“ v Olomouci,  aj o mikulovskom „svatom kopečku“ by sa dali zložiť verše.
Hmla, silný vietor,  sivá obloha, no napriek tomu krása. Absolútny pokoj, atmosféra stúpania krížovej cesty, kaplnky na samom vrchu. Pod vami vežičky, uličky historického Mikulova, domy mestskej pamiatkovej rezervácie, oproti sa vypína zámok, staré šľachtické sídlo. To všetko na jednom mieste – v Mikulove.

Na vrchu, v meste aj pod zemou
Mesto ponúka viac než by sa na prvý pohľad zdalo. Dá sa totiž obzerať nielen dole v uličkách či na zámku, ale aj hore po výstupe na  Svatý kopeček na vrchu Tanzberg, ktorý bol pre vzácne a chránené druhy rastlín a živočíchov vyhlásený v roku 1946 za prírodnú rezerváciu. 
Na vrchol sa dá dostať z centra mesta hore po krížovej ceste so 14 kaplnkami alebo po značke cez les okolo vinohradov.  Tie predznamenávajú tradíciu, no aj súčasnú pýchu či lákadlo mesta – vinič, víno. 
Mikulov sa dá totiž  spoznávať nielen hore, na zemi, ale aj pod ňou – vo vínnych „sklípkoch“. Na viaceré natrafíte pri prechádzkach uličkami...

Centrum moravských Židov
Okrem nich či ochutnávok tu vnímate aj históriu mesta. V tomto dome prebýval  Alfonz Mucha, ktorý žil v rokoch 1881  - 1883  v Mikulove, čítame na pamätnej tabuli jedného domu.  
Oproti v uličke zas vidno nápis v hebrejčine, prečítať ho síce nevieme, no ľahko zistíme, že ide o synagógu. Na škridlovej streche vidno šesťcípu hviezdu.  Mikulov bol totiž aj židovský. Tristo rokov bol moravským politickým, kultúrnym a duchovným centrom Židov.  V mikulovskom  ghette žilo až okolo 3500 Židov, ktorým slúžilo až dvanásť synagóg a modlitební. 
Život židovskej obce poznamenalo niekoľko veľkých požiarov, no definitívny zánik prišiel až s nacistickou a rasovou perzekúciou počas druhej svetovej vojny. 
Z pôvodných 317  domov ostalo dodnes 90, väčšina pochádza už zo 16. storočia a asi polovica je chránená ako kultúrna pamiatka. Okrem domov stojí doteraz aj takzvaná Horná synagóga z roku 1550, je to posledná tunajšia zachovaná židovská modlitebňa.
Viditeľným odkazom na židovskú obec Mikulova je cintorín, s asi 4000 náhrobkami patrí k najväčším v Českej republike. 
 Pri návšteve sa vám otvorí pohľad na krivé, takmer vyvrátené náhrobné kamene, aj rôzne zdobené  ornamentmi. Na mnohých sú položené kamene, židovské „kvety“, ktoré na hroboch nezvädnú...
Mesto tvoria jeho ľudia
O každom meste veľa napovedia jeho obyvatelia, nálada, úsmev či priateľský pozdrav. 
Ten veru nechýbal. Od miestnych sa tak dali dozvedieť rôzne zaujímavosti o Mikulove, ktoré v sprievodcoch nenájdete. Napríklad to, kde býva spevák David Koller, či aj to, ako mu zvonili dievčatá z Malaciek, ktoré po  ochutnávke vín večer nevedeli nájsť penzión, kde bývajú.
Keď podvečer skončili veľkonočné trhy na Historickom námestí miestni vinári i stánkari vytiahli gitary, nechýbala ani harmonika. Začal sa spontánny koncert rôznych českých piesní od skupiny Buty cez Jaromíra Nohavicu či Waldemara Matušku.  K českým domácim sa pridali aj viacerí slovenskí turisti a spoločne sa nieslo tmou:  „Nebe je modrý a zlatý, bílá je sluneční záře...“  
A vám nám odrazu prestalo byť ľúto, že ste pre pretlak turistov vo veľkonočnom období nedostali na program do vínnych pivníc či miestnej reštaurácie známeho kuchára Marcela Ihnačáka, atmosféra  „československého“ večera bola 
silnejšia.
Lucia Marcinátová

Naše tipy
Mikulov  - výstup na Svatý kopeček, Zámek s Regionálnym múzeom, Kozí hrádok – vyhliadková veža, Synagóga so židovským cintorínom, kostoly, Jaskyňa  na Turoldu pre zimovisko kriticky ohrozeného netopiera je prístupná len od apríla – do októbra, odporúčame aj návštevu  „sklípkov“ a vinární.  
Pešo aj bicyklom - Pri teplejšom počasí je oblasť Mikulov vhodná na turistiku po Chránenej krajinnej oblasti Pálava či cykloturistiku. Je tu dobre vybudovaná sieť cyklotrás, myslí sa aj na požičovne, stojany, opravovne. Bicyklom sa  môžete vydať napríklad do neďalekých Valtíc.  My sme nevynechali ani návštevu tohto barokového zámku, ktorý bol postavený v 18. storočí z pôvodného stredovekého hradu i tunajšieho zámockého sklepu s klenbovými chodbami so sudmi, starými lismi, potrubiami pre víno i sprievodcom, ktorý o víne na Morave rozprával tak, že ste museli ochutnať.  Veď ako hovoril, na Južnej Morave sa kedysi pil silván miesto vody, ročne tu vraj človek vypil asi 140 litrov tohto bieleho vínka.

Seniori budú opäť športovať
Po vydarenom prvom ročníku Športových hier seniorov Dúbravky sú v plnom prúde prípravy na ich pokračovanie v máji. Podujatie, nad ktorým prevzal záštitu starosta Martin Zaťovič, organizuje MČ Dúbravka spolu s Radou seniorov a komisiou športu.
Bližšie nám o podujatí povedala koordinátorka Rady seniorov Zuzana Marková: „Druhé Športové seniorov Dúbravky sa opäť budú konať v Parku Pekníčka a to v piatok 20. mája od 9.00 hod.  Záujemcovia, obyvatelia Dúbravky, sa môžu prihlásiť do 16. mája elektronicky na radaseniorov@gmail.com, alebo na telefónom čísle (6920 2550) a to v pondelok až v stredu medzi 10.00 – 12.00 hod. Prihlásiť sa môžete aj aj priamo v mieste konania podujatia a to od 8.30 do 8.55 hod. Akcia sa koná pri príležitosti Dňa matiek a Dňa otcov.“
Niekoľko noviniek má samotná športová časť. Hovorí o nej predseda Komisie športu MZ Dúbravka Braňo Semančík: „Seniorov sme rozdelili do troch kategórií. A to od 61 do 65, od 66 do 70 a nad 71 rokov. Rozhodujúce je, kto dosiahne daný vek v roku bez ohľadu či to bude v januári alebo v decembri. Súťažiť sa bude v šesťboji a to v behoch na 50 a 200 m,  v hode granátom na cieľ, v hode medicinbalom do diaľky, v hode na basketbalový kôš a v streľbe futbalovou loptou na malú bránku.“                                                                                               
(pet)

Višňovský medzi mladými  
V nedeľu desiateho  apríla dalo 52 minizápasov záverečnú bodku za 7. ročníkom EMHL (EuroMiniHockeyLeague). Na zimnom štadióne v Dúbravke privítali vyše 200 mladých hokejistov (U10 a U9) z Rakúska, Maďarska, Česka a Slovenska.    
Pozvanie prijal aj starosta Dúbravky Martin Zaťovič s manželkou  Zdenkou. Pri záverečnom vyhodnotení mladé hokejové nádeje svojou prítomnosťou potešil aj bývalý vynikajúci hokejisti Ľubo Višňovský, ktorý vo februári definitívne ukončil svoju bohatú kariéru.                                                                                                                                               
„I keď na záver celého podujatia sme aj oceňovali, toto podujatie nie je o výsledkoch či umiestnení. Okrem tréningového procesu všeobecnej a špeciálnej prípravy, boli stretnutia pre hokejové nádeje určite príjemným a osožným spestrením celej hokejovej sezóny. Chcem touto cestou poďakovať trénerovi ŠHK HOBA Ľubomírovi Líškovi za celé organizovanie EMHL a všetkým našim trénerom, vedúcim družstiev a tiež rodičom našich hráčov, ktorí prispeli k úspešnému priebehu tohto dlhodobého turnaja,“ povedal na margo podujatia športový riaditeľ ŠHK HOBA Braňo Semančík.
 (pej)
            
HOBA dvakrát štvrtá  
Hráči ŠHK HOBA (ročník 2004) zakončili túto sezónu na turnaji v Ružomberku.
V skupine vyhrali nad Popradom (7:4), Liptovským Mikulášom (3:1), českým Brnom (4:0) a podľahli len neskoršiemu celkovému víťazovi turnaja, maďarskému Székesfehérváru (2:4). V  skupine Skončili tak v základnej skupine na druhom mieste a čakal ich boj o bronzové medaily, v ktorom podľahli slovenskému výberu z okolia Levíc PRO TEAM SLOVAKIA 3:5. Po výbornom kolektívnom výkone tak obsadili konečné štvrté. miesto z 10. zúčastnených družstiev.                                                                                                                                                                                                  Začiatkom apríla sa zúčastnili piataci ŠHK HOBA (U11) kvalitne obsadeného dvojdňového hokejového turnaja v Opave. Okrem domácich hokejistov sa turnaja zúčastnili aj hráči z Nového Jičína a Uherského Brodu. Prvý deň sa hralo každý s každým o umiestnenie pred semifinálovými zápasmi. Mladí hokejisti z Dúbravky obsadili tretie miesto a v semifinále sa na druhý deň stretli  s druhým družstvom tabuľky s Novým Jičínom. Po dobro výkone prehrala i v súboji o tretie miesto. Nakoniec obsadili štvrté miesto, keď turnaj vyhrala domáca Opava.
(pej)   

□ FUTBAL                                                                                                                              
● 5. LIGA MUŽOV – 14. kolo: ŠKO Miloslavov - FK Dúbravka 6:3 (5:0), góly Dúbravky: V. Sýkora, Mazán, Zajíček. 15. kolo: FK Dúbravka – SDM Domino B 2:1 (1:1), góly Dúbravky: Zajíček, Vohralík. 16. kolo: TJ Malinovo - FK Dúbravka 4:1 (2:1), gól Dúbravky: Zajíček. 17. kolo: FK Dúbravka – TJ Jarovce 0:9 (0:4). Priebežné poradie: 1.FA Bratislava 39, 2.FC Petržalka akadémia 39, 3.FK ŠK Danubia Hrubý Šúr 36,... 10.FK Dúbravka 18, 14.ŠK Čataj-FK  2.    
● 1. LIGA ŽIAČOK BFZ – 11. kolo: FK Dúbravka – OFK Dunajská Lužná 9:2. 12. kolo: FK Dúbravka – ŠK Senec 14:1. Priebežné poradie: 1.ŠK Slovan Bratislava 33, 2.FK Dúbravka 28,... 6.FC akadémia Petržalka 4.
● 2. LIGA BFZ, starší žiaci – 16. kolo: FK Rača – FKP Dúbravka 5:0. 17. kolo: Lokomotíva Devínska Nová Ves  – FKP Dúbravka 3:0. Priebežné poradie: 1.SDM Domino 42,... 5.FKP Dúbravka 26, 14.FK Slovan Ivanka pri Dunaji 3.
● 2. LIGA BFZ, mladší žiaci – 16. kolo: FK Rača – FKP Dúbravka 1:2. 17. kolo: Lokomotíva Devínska Nová Ves  – FKP Dúbravka 0:7. Priebežné poradie: 1.SDM Domino 36,... 3.FKP Dúbravka 32, 14.OFK Dunaj. Lužná. 1. 
● MLADŠÍ ŽIACI BRATISLAVA-MESTO, skupina A – 15 . kolo: MŠK Kráľová pri Senci – FK Dúbravka 3:1. 16 . kolo: FK Dúbravka – TJ Čunovo 12:0. Priebežné poradie: 1.MFK Rusovce 39,... 6.FK Dúbravka 20, 11.TJ Čunovo 1.                                                                 
□ HOKEJ                                                                                                                                  
● 1. LIGA, STARŠÍ  ŽIACI (9 ŠHT, U15) ZsZĽH – Nadstavbová časť o umiestenie, 8. kolo: ŠHK HOBA – Okanagan Tigers Viedeň (Rak.) 2:8. 9. kolo: HK Trnava – ŠHK HOBA 0:2. 10. kolo: ŠHK HOBA – HK Ružinov 1:8. Konečné poradie: 1.Okanagan HCE St. Pölten (Rak.) 17,... 5.ŠHK HOBA 4, 6.HK Trnava 2.
● 1. LIGA, STARŠÍ  ŽIACI (8. ŠHT, U14) ZsZĽH - Nadstavbová časť o umiestenie, 8. kolo: ŠHK HOBA – Okanagan Tigers Viedeň (Rak.) 14:12. 9. kolo: HK Trnava – ŠHK HOBA 2:13. 10. kolo: ŠHK HOBA – HK Ružinov 13:1. Konečné poradie: 1.Okanagan HCE St. Pölten (Rak.) 14, 2.ŠHK HOBA 4, 6.HK Trnava 4.
●1. LIGA, MLADŠÍ ŽIACI (7. ŠHT, U13) ZsZĽH – Nadstavbová časť o umiestenie, 8. kolo: Okanagan Tigers Viedeň (Rak.) - ŠHK HOBA 6:4. 9. kolo: ŠHK HOBA – HK Trnava 6:3. 10. kolo: HK Ružinov – ŠHK HOBA 1:11. Konečné poradie: 1.ŠHK HOBA 16,... 6.HK Trnava 4.                                                                                                                                               ●1. LIGA, MLADŠÍ ŽIACI (6. ŠHT, U12) ZsZĽH – Nadstavbová časť o umiestenie, 8. kolo: Okanagan Tigers Viedeň (Rak.) - ŠHK HOBA 5:3. 9. kolo: ŠHK HOBA – HK Trnava 11:0. 10. kolo: HK Ružinov – ŠHK HOBA 6:8.
□ VOLEJBAL                                                                                                                                   
● 2. LIGA ŽIEN, skupina Bratislava – 17. kolo: ŠK NEKO Bratislava - ŠŠK Bilíkova 2:3. 18. kolo: ŠŠK Bilíkova – Rodešport 3:1. 19. kolo: Strojár Malacky - ŠŠK Bilíkova 1:3
● 1. LIGA JUNIORIEK, skupina západ –  14. kolo: Volley project UKF Nitra - ŠŠK Bilíkova 0:3 a 0:3. 14. kolo: MVK Frigolog Nové Mesto nad Váhom - ŠŠK Bilíkova 0:3 a 0:3. Priebežné poradie:1.ŠŠK Bilíkova 80, 2.COP Nitra 78, 3.Slávia UK Dráčik 75. 
● 2. LIGA JUNIORIEK, skupina Bratislava – 10. kolo: ŠŠK VIVUS Bratislava . ŠŠK Bilíkova 3:1.
● M- SR MO KADETIEK, oblasť Bratislava, 19. kolo: ŠVK Pezinok - ŠŠK Bilíkova A 0:3, ŠŠK Bilíkova B - VK Slávia UK Dráčik A 0:3.    
● M- SR MO KADETIEK, oblasť Bratislava, 17. kolo: ŠŠK VIVUS Bratislava - ŠŠK Bilíkova A 0:3. 18. kolo: ŠŠK Bilíkova A – ŠŠK VIVUS Bratislava B 3:0, ZK IMAVK Bratislava - ŠŠK Bilíkova B 0:3. 19. kolo: ŠVK Pezinok - ŠŠK Bilíkova A 0:3, ŠŠK Bilíkova B - VK Slávia UK Dráčik A 0:3.    
●M-SR STARŠÍCH ŽIAČOK, oblasť Bratislava – 15. kolo: Slávia UK Dráčik A - ŠŠK Bilíkova B 3:0 a 3:0. 16. kolo: ŠŠK Bilíkova A - ŠŠK Bilíkova B 3:0 a 3:0, Slávia UK Dráčik B - ŠŠK Bilíkova C 3:0 a 3:0. 17. kolo: ŠŠK Bilíkova B – VCT Pezinok 3:0 a 3:0, VK Slávia UK Dráčik A - ŠŠK Bilíkova C 3:0 a 3:0, ŠŠK Bilíkova A - ŠŠK VIVUS Bratislava 3:0 a 3:0. 18. kolo: Studienka - ŠŠK Bilíkova A 0:3 a 0:3, VTC Pezinok - ŠŠK Bilíkova C 0:3 a 0:3. 
● M-SR STARŠÍCH ŽIAKOV, oblasť Bratislava, 5. kolo: ŠVK Bílikova – VKP Bratislava B 3:0.                                                              
(jop)            

Najvyššie M. Raffayová a R. Masarovič
Dúbravka žiaľ nemá športovú halu, kde by mohli byť po celý deň rozložené stolnotenisové stoly. Preto prišiel vedúci Oddelenie školstva, kultúry, športu a projektových činností  Štefan Maceják s myšlienkou požičať si stoly z dúbravských škôl a rozložiť ich po celý deň vo vestibule Domu kultúry.                                                                                                                                             
Počas desaťhodinového maratónu sa za stolnotenisovými stolmi vystriedali všetky generácie
Dúbravka žiaľ nemá športovú halu, kde by mohli byť po celý deň rozložené stolnotenisové stoly. Preto prišiel vedúci Oddelenie školstva, kultúry, športu a projektových činností  Štefan Maceják s myšlienkou požičať si stoly z dúbravských škôl a rozložiť ich po celý deň vo vestibule Domu kultúry.   
Stalo sa tak v sobotu 16. apríla. Myšlienka našla veľmi dobrú odozvu a po celých desať hodín sme mohli za stolmi vidieť všetky generácie. „Veľmi som to privítal, že som si mohol s kamarátom do sýtosti zahrať a verím, že podobná akcia bude mať svoje pokračovanie,“ povedal nám jeden z mnohých stolných tenistov Oliver Práznovský. Veľký záujem potešil aj Štefana Macejáka: “Priznám sa, že som nečakal takú účasť. Teraz je na nás, aby sme porozmýšľali, kde by sme mohli umiestniť stabilne aspoň dva stolnotenisové stoly. Ako sme sa presvedčili, záujem o stolný tenis je dosť veľký“
V rámci tohto stolnotenisového maratónu sa uskutočnil prvý ročník turnaja seniorov nad 61 rokov. Zúčastnilo sa deväť mužov a štyri ženy. Víťazmi premiérového ročníka sa stali Mária Raffayová a Rudolf Masarovič. „Bol som príjemne prekvapený úrovňou jednotlivých stretnutí. Nielen víťazi, ale aj  ďalší hráči či hráčky ukázali, že to so stolnotenisovou raketou naozaj vedia aj vo vyššom veku,“ poznamenal na margo turnaja seniorov predseda komisie športu MZ Dúbravka Braňo Semančík. Obe akcie podporila firma Decathlon.                                                                                                      
MUŽI – skupina A: J. Kumančík – S. Vozár 2:0, A. Móza – J. Petrovský 2:0, E. Klenovský - Petrovský 2:0, A. Móza – S. Vozár 2:0, E. Klenovský - J. Petrovský 2:0, J. Kumančík – A. Móza 0:2, E. Klenovský – S. Vozár 1:2. Poradie: 1.Anton Móza, 2.Ján Kumančík, 3.Stanislav Vozár, 4.Eduard Klenovský, 5.Jozef Petrovský.                                                                              
Skupina B: V. Kotek – M. Tibenský 0:2, R. Masarovič – F. Brunovský 2:0, V. Kotek – Brunovský – M. Tibenský 0:2. Poradie: 1. Rudolf Masarovič, 2. Marián Tibenský, 3. František Brunovský, 4. Vladimír Kotek.                                                                                                 
Stretnutia o konečné umiestnenie - o 7. miesto: E. Klenovský – V. Kotek 2:0, o 5. miesto: S. Vozár – F. Brunovský 2:0, o 3. miesto: J. Kumančík – M. Tibenský 2:0, finále: R. Masarovič – A. Móza 2:0.
ŽENY:  T. Slatkovská – E. Talmáčiová 2:0, M. Raffayová – T. Slatkovská 2:0, E. Talmáčiová – N. Lišťáková 0:2, T. Slatkovská –N. Lišťáková 0:2, N. Lišťáková – M. Raffayová 0:2, M. Raffayová – E. Talmačiová 2:0. Konečné poradie: 1. Mária Raffayová, 2. Natália Lišťáková, 3. Terézia Slatkovská, 4. Elena Talmáčiová.                        
(jop)  

Súťažte a získajte zaujímavé ceny!
O niekoľko dní sa v Moskve a v Petrohrade začnú MS v hokeji aj so slovenskou účasťou. Prvým našim súperom bude v sobotu 7. mája s Maďarsko. Potom sa postupne stretneme s Francúzskom, Nemeckom, Bieloruskom, Kanadou, Fínskom a USA. Sledovanie týchto, ale aj iných stretnutí, vám chceme spríjemniť súťažou o zaujímavé ceny.     
Redakcia Dúbravských novín a ŠHK HOBA  pripravili pre vás šesť otázok. Pri každej sú tri odpovede, z ktorých jedna je správna. Vašou úlohou je ju zakrúžkovať a celý lístok vložiť do obálky a poslať do redakcie, resp. vložiť do označenej škatule na vrátnici Domu kultúry. Na obálku treba napísať heslo „MS v hokeji“  Odpovede treba posielať do 10. mája.                                                                                                                                         
Do žrebovania budú zaradení všetci, ktorí správne odpovedali na všetkých šesť otázok. Výhercov uverejníme v júnovom čísle Dúbravských novín. Čo môžete vyhrať? Dresy slovenskej hokejovej reprezentácie, tričká  ŠHK HOBA, čiapky, rôzne knihy o Dúbravky, hodiny a podobne. Až 25 zaujímavých cien čaká na výhercov.       
Otázky   
1/ Asistenti reprezentačného trénera Zdena Cígera na MS v Rusku sú?                                                     
A/ E. Bokroš - M. Miklošovič  B/ E. Bokroš - D. Gregor  C/ D. Gregor - M. Miklošovič  
2/ Manažérom slovenskej reprezentácie na MS v Rusku je?                                                         
A/ Róbert Švehla     B/ Ľubomír Višňovský      C/ Róbert Pukalovič
3/ Opäť sa v Bratislave a v Košiciach budú  konať majstrovstvá sveta v hokeji. Uskutočnia sa v roku?       A/2017      B/ 2018     C/ 2019
4/  Ktorý klub zo Slovenska je už niekoľko rokov účastníkom Kontinentálnej hokejovej ligy?
A/ HC Košice          B/ Dukla Trenčín      C/ Slovan Bratislava
5/ Generálnym manažérom výberu Európy na septembrovom Svetovom pohári bude  Slovák. Je to? A/ Peter Bondra   B/ Miroslav Šatan   C/ Jozef Golonka
6/ V našej mestskej časti máme úspešný hokejový klub, ktorý sa venuje hlavne mládeži. Je to? 
A/ Slovan Bratislava-mládež     B/ ŠHK HOBA     C/HK Dúbravka.                                                                            (pet)                                                                                                                 

Futbal a volejbal Bilíčkárov
Futbalový turnaj absolventov Gymnázia Bilíkova 24 pod záštitou starostu Mestskej časti Bratislava-Dúbravka a volejbalový turnaj amatérov o pohár starostu.

To všetko už 4. júna 2016 v športovom areáli Gymnázia Bilíkova. 
Futbalisti, hláste sa prostredníctvom webovej stránky  turnajabsolventov.sk. Volejbalisti na mieste od 15-tej hodiny.
Plán turnaja: 8:00 – 19:00 – futbalové zápasy, od 15:00 – volejbalové zápasy, 19:00 – 19:30  - vyhlásenie výsledkov turnaja, 19:30 – 21:00 – vystúpenie kúzelníka Tolostana, 21:00 – 21:50 – videoreprodukcia, 22:00 – záver. 
Štartovné - pre staré tímy bude odpustené, nové tímy – 20 eur za tím. Pre účastníkov turnaja je celý deň zabezpečený bezplatný bufet – cigánska, hotdog, kofola, pivo.                          (red)

Hľadajú futbalistov  
Športový klub polície Dúbravka plánuje rozšíriť svoje mužstvá o ďalších mladých futbalistov. Preto pozýva do svojej predprípravky chlapcov a dievčatá ročníkov 2008 – 2011. A tiež chce doplniť svoje prípravky o ročníky narodenia 2005 – 2007.
Nábor sa uskutoční vždy v utorok až piatok medzi 17.00 – 18.00 hod. na futbalovom štadióne Športového centra polície, M. Sch. Trnavského 2/a. Chlapci a dievčatá si musia priniesť kopačky, tričko, trenírky a tepláky. Prípadné podrobné informácie môžete získať na telefónnom čísle 0903 434 035 (Š. Gubrica), alebo na mailovej adrese s.gubrica@gmail.com.                    
(efý)  

DÚBRAVSKÉ NOVINY * Vychádzajú mesačne * Vydáva samospráva mestskej časti Dúbravka,  Žatevná 2, 841 02 Bratislava *  IČO: 00603406 * Mediálna komisia:  Mgr. Marcel Burkert (predseda), Vladimír Straka (podpredseda), Maroš Repík, Ing. Jana Jarošová, Jozef  Petrovský (členovia) * Šéfredaktorka: Mgr. Lucia Marcinátová * Inzercia a administrácia: Dúbravské noviny, Žatevná 4, tel.:  02/6920 2521,  e-mail: tlacove@dubravka.sk  *  Inzeráty posielajte na navratil@dubravka.sk * Tlač: Versus, s.r.o. * Redakcia si vyhradzuje právo krátenia, úpravy aj neuverejnenia neobjednaných príspevkov  * Nevyžiadané príspevky a podkladové materiály nevraciame  * Reg. číslo EV4115/10 * Vyšlo 29. apríla 2016.